qundao/data-zh-poetry huggingface dataset:
先寄觀復
作者：蘇泂
朝代：宋

老去真無幾，爲官又不成。
慇懃驅病體，端的爲交情。
人以風姿勝，梅將雪意爭。
知君定懷我，株坐或遐征。
八月十二日再入都
作者：蘇泂
朝代：宋

野色連山碧，時光似水流。
鄒陽仍是客，李廣不封侯。
業已詩中老，何須病始休。
草根螢一點，寂照萬端憂。
八月十五日遊禹祠告成觀
作者：蘇泂
朝代：宋

度密穿青且意行，窮居誰識萬人英。
山當鑿處終須好，水到平時自不鳴。
夏德真應參太始，禹功那復告其成。
登臨遺廟秋風裏，不盡今來古往情。
八陣圖
作者：蘇泂
朝代：宋

儼然雲轉與風回，故國人看但石堆。
猶有鬼神供職守，不移行列待將來。
再吟三首·其一
作者：蘇泂
朝代：宋

翠被承恩羅扇棄，一年一度一相逢。
功成者去終當爾，分付池蓮與井桐。
再吟三首·其三
作者：蘇泂
朝代：宋

牽牛籬落蛙池雨，甑有新炊圃有蔬。
團聚秋來少煩惱，只羹藜莧莫羹鱸。
再吟三首·其二
作者：蘇泂
朝代：宋

菱角鷄頭薦晚杯，詩成不受片雲催。
青裙自約彌明喜，更上西樓看月來。
再和古梅
作者：蘇泂
朝代：宋

和羹之說昔有聞，豈得不如魯泮芹。
聞名尚救渴將軍，會稽竹箭胡能羣。
初花的皪美無度，情事淡泊春空雲。
樹猶如此人何堪，再三歎息殷仲文。
江南晚生敬耆舊，汲水封植敢不勤。
清霜既降河水涸，笑持雙鬢舉似君。
人間凉燠易更變，有底寒谷回氤氳。
神奇正爾出臭腐，枯木何怪生奇芬。
諸生徑登李杜壇，此老行策伊傅勳。
吾詩稱贊愧不足，舉止羞澀如羊欣。
再和陶韻·其一
作者：蘇泂
朝代：宋

紛紛流俗間，哀此萬衆生。
陶翁蓋達士，酷愛重九名。
行行步東皋，見菊眼爲明。
色香不改舊，想像聞其聲。
讙言各携袂，耄齒逮弱齡。
屬予剛制酒，空杯與誰傾。
凜然北窗下，清癯落驕榮。
雲團煮風葉，競用招我情。
醒醉未必爾，昭氏何虧成。
再和陶韻·其二
作者：蘇泂
朝代：宋

賢達不遺世，後來肯下交。
玄髮一以變，感此徂年凋。
所懷寄絕俗，泰華未爲高。
牛山縱尋斧，何時解干霄。
仲尼聘列國，未覺歷日勞。
古今君臣義，比干更茅焦。
皇皇上天意，一物猶甄陶。
清泉黄金花，庶矣饑渴朝。
再次送芻父韻寄之二首·其一
作者：蘇泂
朝代：宋

君到知何日，書來未可疎。
旅情難是久，別意重於初。
時暑方遵涉，齋居少自如。
梁空明月夢，只有不關渠。
再次送芻父韻寄之二首·其二
作者：蘇泂
朝代：宋

當時馬首東，追送苦匆匆。
對我藕花雨，思君榕葉風。
畏途迷白黑，醉眼眩青紅。
曷日歸相問，江湖一釣翁。
再省剡姊
作者：蘇泂
朝代：宋

短景催長至，冬溫爲小春。
昔遊今更省，母逝姊爲親。
風木悲吟楚，晴沙巧籀秦。
扁舟君莫羨，未必自由身。
凉意
作者：蘇泂
朝代：宋

涼意滿中庭，乾坤洗濯清。
鵲河通海浪，螢火亂天星。
便覺黄花近，休看白髮生。
客床眠不穩，起坐聽秋聲。
出婺城
作者：蘇泂
朝代：宋

萬頃平田雪，前村昨夜梅。
夢還荆國舊，吟欠兔園才。
只作尋詩去，何曾爲酒來。
茲行得奇事，夾道有瓊瑰。
出建康府治
作者：蘇泂
朝代：宋

半月書齋淹病身，又隨流水下西津。
重來此地無相識，只有鍾山是故人。
出遊
作者：蘇泂
朝代：宋

芳草盈盈水漲陂，淺篙驚動碧琉璃。
心情自逐遊絲起，愛入春風夏禹祠。
別湖橋
作者：蘇泂
朝代：宋

步轉湖橋晚，家園隔斷陂。
回看猶萬里，別去不多時。
犢子迎風立，童兒以杖隨。
筍輿方坐睡，到此忽成詩。
到馬塍哭堯章·其一
作者：蘇泂
朝代：宋

初聞訃告一場悲，寫盡心肝在挽詞。
今日親來見靈柩，對君妻子但如癡。
到馬塍哭堯章·其三
作者：蘇泂
朝代：宋

花桉空空但滿塵，樂章起草徧窗身。
孺人侍妾相持泣，安得君歸更肅賓。
到馬塍哭堯章·其二
作者：蘇泂
朝代：宋

南宮垂上鬢星星，畢竟襴衫不肯青。
除却樂書誰殉葬，一琴一硯一蘭亭。
到馬塍哭堯章·其四
作者：蘇泂
朝代：宋

兒年十七未更事，曷日文章能世家。
頼是小紅渠已嫁，不然啼碎馬塍花。
劉振之訪別舉似喜雨詩次韻
作者：蘇泂
朝代：宋

尺澤霏微起寸陰，稍蘇焦槁見青青。
便疑菽粟中天降，絕喜階除半夜聽。
訪我尚期新舊雨，話歸還憶短長亭。
交游若問今何似，世味諳來似楚萍。
劉郎詩
作者：蘇泂
朝代：宋

白髮劉郎意自悲，桃山還是欲花時。
一生漂轉成何事，留得玄都數首詩。
北苑
作者：蘇泂
朝代：宋

北苑心無壯，南窗眼費明。
病因杯酒見，花值客愁生。
落落知誰合，紛紛詎不情。
未成幽處宅，且逐衆人行。
十二峰
作者：蘇泂
朝代：宋

畫圖曾識巫山面，今日親臨十二峰。
萬里平生無此夢，却疑身在畫圖中。
十二月二十八夜至此悵然繼和
作者：蘇泂
朝代：宋

病馬猶依櫪，饑鴻更著行。
深宵風雨後，萬里道途長。
骨立難看鏡，愁來怕舉觴。
少年輕聚散，曾笑客思鄉。
十六日伏睹明堂禮成聖駕恭謝太一宮小臣敬成口號·其一
作者：蘇泂
朝代：宋

三邊兵隙果誰開，盡道秋高戰馬來。
宗祀告成無一事，小臣欣覩带花回。
十六日伏睹明堂禮成聖駕恭謝太一宮小臣敬成口號·其七
作者：蘇泂
朝代：宋

朝家積累有深仁，天聽由來不遠人。
且願君王省征伐，明郊重見四夷賓。
十六日伏睹明堂禮成聖駕恭謝太一宮小臣敬成口號·其三
作者：蘇泂
朝代：宋

月中鼓吹日中歸，重領中宮拜壽闈。
指點都人最歡喜，今郊恩赦每郊稀。
十六日伏睹明堂禮成聖駕恭謝太一宮小臣敬成口號·其二
作者：蘇泂
朝代：宋

黄門馳馬去如雲，末後椒房駕玉輪。
驚起秋風無處避，變成三月萬花春。
十六日伏睹明堂禮成聖駕恭謝太一宮小臣敬成口號·其五
作者：蘇泂
朝代：宋

燕罷芳園敕御龍，須臾仙仗簇還宮。
千官過盡塵如霧，薄暮香鈿滿路中。
十六日伏睹明堂禮成聖駕恭謝太一宮小臣敬成口號·其六
作者：蘇泂
朝代：宋

花枝人面兩欣然，和氣晴光四接連。
親向官街聽輿誦，太平天子萬斯年。
十六日伏睹明堂禮成聖駕恭謝太一宮小臣敬成口號·其四
作者：蘇泂
朝代：宋

祥煙漠漠上龍旂，將相侯王護六飛。
一望御街紅數里，幾人簇擁赭黄衣。
十月二十八日遷入趙氏借屋適有名酒及延致內黄侯約兄弟共醉潁季有詩次韻一首
作者：蘇泂
朝代：宋

黄花已判一年休，短褐無端又去秋。
環堵肯云原憲病，卜居那免屈平愁。
交情白髮知難有，故里青山未拙謀。
醑我橫戈陪季孟，人間棠棣薄公侯。
南塔詩
作者：蘇泂
朝代：宋

松樹何知過百年，樹根流水亦清漣。
莫嫌寂寞無人到，多有人來正不然。
即事
作者：蘇泂
朝代：宋

新笋看成竹，春風去不知。
麥天蠶上早，槐日燕飛遲。
褐短偏憐婦，家貧更惜兒。
十年霜鬢白，未必總因詩。
即事
作者：蘇泂
朝代：宋

秋風凉冷自天生，瘦骨吹來便覺輕。
數日因忙偏蹉事，不知庭戶減蟬鳴。
即事
作者：蘇泂
朝代：宋

道宮釋寺多名勝，出郭經年得幾回。
當此秋清身健日，可人還共子高來。
即事·其一
作者：蘇泂
朝代：宋

窗外梧桐樹，霜風特地吹。
莫輕初下葉，長別所生枝。
便有青葱見，應無歲月追。
先人移得汝，吾鬢復如絲。
即事·其三
作者：蘇泂
朝代：宋

羣雞紛啄粟，收斂逼深秋。
巷內黄葉落，門前清水流。
年饑人菜色，家弊僕蓬頭。
兼善平生志，凄凉出謬悠。
即事·其二
作者：蘇泂
朝代：宋

平生蘇季子，歲晚意何如。
收拾江湖夢，歸來田舍廬。
耰鋤知力腐，書卷著饑驅。
稍識瞿曇老，長思結習除。
即席呈趙大資
作者：蘇泂
朝代：宋

裴公非綠野，白傅喜青山。
富貴何如老，功名不似閒。
半生知己地，每見立談間。
歲歲須來省，從教載雪還。
即席次韻景周梅花
作者：蘇泂
朝代：宋

魂來孤山青，夢破耶水碧。
非兄孰知我，非我無此客。
一枝霜雪後，坐斷春寂寂。
平生桃李場，雖隣有不覿。
人中具品藻，醖藉李太白。
歲寒得佳尚，賢賢以易色。
經年墮塵鞅，此士久乖隔。
昌原弗相見，所謂順之逆。
無詩可報答，大叫脫巾幘。
疎花正點染，半蘂猶索摘。
又南明示衆
作者：蘇泂
朝代：宋

寂寂松門竟日閑，更無金鎖與玄關。
時人欲識南明路，過得溪來便上山。
又口占和林奇卿府教春日即事
作者：蘇泂
朝代：宋

門前車馬無行迹，堂上真重戴憑席。
東風吹水綠芹香，課試公勤榜新拆。
研經未羨陸德明，侯喜况有能詩聲。
朝廷更化要三傑，聘幣應先魯兩生。
休言三仕有三已，時節因緣還在是。
滿園桃李競紛華，未害疎梅粲寒蘂。
皇天著意生孔顔，一匙蔬飯宜加餐。
渺然人物望公等，解后試挽唐虞還。
又歎庭前雜花草
作者：蘇泂
朝代：宋

十年屢作花開想，開盡凡花獨未開。
祝付化工應念此，保全根撥待時來。
爲梅自合和羹鼎，是菊終須上酒杯。
莫笑凄凉周茂叔，窗前生意草成堆。
又約趙大再遊小陽明其山全似峽中點煙一亭可爲吳越之冠
作者：蘇泂
朝代：宋

客路心常慰，歸棲氣苦低。
經行天柱北，夢想雪峰西。
翠壁千巖長，蒼煙半點迷。
何當同拄杖，重此聽猿啼。
口占
作者：蘇泂
朝代：宋

士生弊於文，其實乃無用。
今年州縣間，朋友多不貢。
桔槔旱而工，已得輕抱甕。
大舜舉皋陶，乃曰選於衆。
句
作者：蘇泂
朝代：宋

更無人爲作招魂。
名節
作者：蘇泂
朝代：宋

了知名節重於山，誰信今人古誼存。
百草前頭梅萼秀，羣飛之內鳳凰尊。
有身合下陽城拜，無些能招宋玉魂。
公道世間猶我輩，未妨歸卧掩柴門。
吳淞
作者：蘇泂
朝代：宋

把蟹風前醉，吟詩水面歌。
餘年聽造物，所嗜獨烟波。
蘭棹憑雙穉，菱花笑一皤。
稽山今又昔，賀老苦無多。
吾廬
作者：蘇泂
朝代：宋

陰陰處士廬，寂寂閉門居。
頗安顔氏子，敬謝陶胡奴。
可使龍作魚，不使馬爲駒。
詩成有奇氣，浮雲時卷舒。
呈永老
作者：蘇泂
朝代：宋

衲子心情處士衣，今年參到地無錐。
江鄉一棹閑來往，只有明州數首詩。
呈許從道省元
作者：蘇泂
朝代：宋

都城握手意彌溫，少小追隨莫更論。
一別江湖重十載，偶然相見欲無言。
周家步
作者：蘇泂
朝代：宋

兒時下上老翁家，常記維舟岸有沙。
今日沙移吾亦壯，此翁居處只桑麻。
和九兄古梅
作者：蘇泂
朝代：宋

處女何因髮半華，一生藍縷在貧家。
冷灰豆爆真奇事，枯樹中間忽數花。
和十二弟韻
作者：蘇泂
朝代：宋

三伏回頭夢欲醒，五更風露月逾清。
病餘似鶴精神爽，老去如僧念慮輕。
邊面只今多勇戰，人間從昔少閑行。
何當封事天皇殿，乞借秋霖洗甲兵。
和岩壑兄九日
作者：蘇泂
朝代：宋

華顛可笑插茱萸，兒女歡然競挽鬚。
故國黄花元自好，荒臺青草孰爲娛。
舉觴感慨悲歌有，落帽風流藴藉無。
粘起半生鐵如意，今愚何似古之愚。
和潁叟弟春句
作者：蘇泂
朝代：宋

厭聽鳩婦屋頭聲，十日何曾五日晴。
一到紅芳了歸去，幾多時便綠陰晴。
和趙宮管看梅三首·其一
作者：蘇泂
朝代：宋

除却梅花不可無，梅花之外更何須。
花中兒女紛紛是，唯有梅花是丈夫。
和趙宮管看梅三首·其三
作者：蘇泂
朝代：宋

水邊山下懶尋伊，折放瓶中看一枝。
一片飛來霑硯滴，似嗔老子不題詩。
和趙宮管看梅三首·其二
作者：蘇泂
朝代：宋

縛屋疎疎傍柳塘，詩腸渾不畏田荒。
今年天賜清修福，只嚥梅花一味香。
和陶九日閒居
作者：蘇泂
朝代：宋

斯人鮮常在，奄忽便一生。
茲辰俄重九，令節誰所名。
把菊見南山，吟詩憶淵明。
素琴不具絃，大雅留遺聲。
伯始真糞土，飲水空遐齡。
異時東坡下，尚有酒可傾。
才難信遇否，物變更枯榮。
此翁獨醒者，貧賤胡爲情。
悵焉服九華，覓醉何由成。
和陸判院懷祖
作者：蘇泂
朝代：宋

柴門臨水對山開，日日思君君不來。
與世相忘書萬卷，於人無忤酒三杯。
參乎畢竟曾師孔，賜也如何敢望回。
况是升沉方自此，丹陽聞道好官催。
和黄觀復梅句
作者：蘇泂
朝代：宋

梅花骨相本通仙，何况苔枝綴玉鸞。
如著官袍更瀟洒，不應將作女人看。
咏月·其一
作者：蘇泂
朝代：宋

入夜金盆上，終宵玉鏡懸。
氣凉征戍骨，腸斷別離緣。
皎潔寧傷性，虛明欲竟天。
平生看不足，茲夕更悠然。
咏月·其二
作者：蘇泂
朝代：宋

既雨中秋望，纖毫桂影分。
魄高疑壓霧，香動欲衝雲。
稍窘癡蟾窟，全驚睡鵲羣。
孤清若箇畔，玉笛片時聞。
咏草
作者：蘇泂
朝代：宋

天涯隨意綠匆匆，只與牛羊踐踏空。
挽著便堪供藥味，誰令汝不遇神農。
咏草
作者：蘇泂
朝代：宋

芳草復芳草，青似青松樹。
今年見汝黄，明年復如故。
今來古往人，南北東西路。
哭唐姑丈縣尉
作者：蘇泂
朝代：宋

一官藍綬只虛名，兩婦朱絲合不成。
問我諸姑先冢舍，別君三日便銘旌。
高堂寂寞朝昏養，側戶乖遺子女情。
欲寫此哀無處所，竹風荷雨淚縱橫。
哭小姪梅老
作者：蘇泂
朝代：宋

我初養柏兒，年紀三十四。
穎季得梅老，歲數適我類。
而梅生不凡，頭骨甚磽異。
見之懷抱中，宛有成人器。
漆光眼目動，玉雪皮肉細。
愛之甚於柏，稍長望其貴。
每出偏問歸，祝父好看視。
猶嫌礙關鑰，莫伴柏嬉戲。
固嘗約而父，築室更隣位。
請師共教授，兒姪精六藝。
中年不如意，藉此期自慰。
庶幾和仲老，他日遠虎侍。
梅胡不佳實，飄謝許危脆。
更醫再而三，歷齒一十二。
留之苦不可，去我何乃易。
而父真斷腸，汝伯重垂涕。
爾梅竟何往，小槥但遺蛻。
登槃莫薦子，登隴休折寄。
云然我所傷，畏是爾名字。
梅兮早歸來，尚作梅花弟。
哭邢芻父六首·其一
作者：蘇泂
朝代：宋

頤養花能秀，謙卑玉似溫。
當家衣鉢受，外氏典型存。
逸驥方開路，歸雲遽斂昏。
胸中何事了，地下與誰論。
哭邢芻父六首·其三
作者：蘇泂
朝代：宋

江漢淵流遠，芝蘭雅韻深。
規行真畏友，莊語賸閑心。
未悉昭昭理，長懷秩秩音。
且隨賢父窆，應伴放翁吟。
哭邢芻父六首·其二
作者：蘇泂
朝代：宋

未晬俄孤子，垂髫便俊聲。
深知表獨立，敢謂竟無成。
嗜好惟經史，情親到友生。
回看真夢幻，未必泯神明。
哭邢芻父六首·其五
作者：蘇泂
朝代：宋

慟哭叫蒼天，其如手足然。
幾年能爾熟，一日棄予先。
委翰愁胠篋，賡詩歎絕絃。
求兒方畫褓，有母况華顛。
哭邢芻父六首·其六
作者：蘇泂
朝代：宋

太學三旬食，邢家萬事空。
初頭纔過我，半後已無公。
惚恍扶床語，倉皇就木終。
從今顔巷冷，寧復孔尊同。
哭邢芻父六首·其四
作者：蘇泂
朝代：宋

在昔呻吟作，於今族姓無。
致身胡不可，得壽有相須。
鬼魅資强黠，乾坤惡好儒。
黄陳諸老淚，何獨爲惇夫。
問水詩
作者：蘇泂
朝代：宋

頃別知何處，重來喜奈何。
望洋誇海谷，倒篋注天河。
變化龜文坼，淪漪鴨頂波。
白鷗沒浩蕩，清興滿吟哦。
問訊知府高校書
作者：蘇泂
朝代：宋

爲問高夫子，朱黄想校書。
有詩連日有，無訊十分無。
月淡梅行色，窗寒竹寄居。
惟應牙痛愈，列屋任閒渠。
問訊耕堂
作者：蘇泂
朝代：宋

五更三尺雪，應是沒耕廬。
洞徹八窗景，泓澄一腹書。
卧看龍夭矯，閒翫玉模糊。
差勝陳家否，妻兒共擁爐。
喜雨和轉庵韻
作者：蘇泂
朝代：宋

香霧騰雲滃鬰蒸，九重精禱格真清。
連朝潤澤非凡雨，通國驩呼荷聖情。
好句便疑從地湧，勞歌不復和車聲。
鵓鳩屋角休無頼，未許尋常喚婦鳴。
喜雨忽風作酬仲歸
作者：蘇泂
朝代：宋

觸石興雲走列峰，天官日日課分龍。
有懷競喜神靈雨，無術添驅變化筇。
枕上佳聲欣濺瀑，田間樂事喻號鐘。
連朝風伯何從惡，敢不凌兢爲肅容。
四月二十四日喜雨次振之韻
作者：蘇泂
朝代：宋

朝來驟雨鬰煩蒸，晚見疎星掛漢青。
大點忽隨風信入，好聲先覺夢魂聽。
春過種失農猶及，喜極詩成語未停。
每恨買山無醖藉，不知肝膽露青萍。
四月十三日曉夢入試枕上口占·其一
作者：蘇泂
朝代：宋

百花開盡蝶蜂去，遶屋團團杏葉陰。
除却平生我與我，世上誰人識此心。
四月十三日曉夢入試枕上口占·其二
作者：蘇泂
朝代：宋

行年今已是七十，况世非皆七十翁。
柏兒安女莫遲我，我入泰華遊衡嵩。
因會薛船官寄子高
作者：蘇泂
朝代：宋

昔忝盧郎舊，因尋薛子舒。
淺交初未愜，重見極相於。
嗜好三人共，參商十載餘。
長安燈月酒，吾與汝憐渠。
團扇
作者：蘇泂
朝代：宋

團扇光陰有一年，楚騷心事忽凄然。
風高碧落無窮雁，日暮青山欲斷蟬。
老去極思頑似石，古來元忌直如弦。
吾廬咫尺金沙地，聊與僧伽話夙緣。
在昔
作者：蘇泂
朝代：宋

在昔西游日，飄然入劍關。
酒醒天外驛，詩爽峽中山。
天地羈棲久，鄉園縞素還。
不堪明鏡裏，重覓舊朱顔。
地壁道中
作者：蘇泂
朝代：宋

落日宜平野，回車憩薄陰。
羸牛歸徑險，寒雀聚枝深。
足未傷和玉，文曾賣蜀金。
百年渠未已，出處遂何心。
坐睡
作者：蘇泂
朝代：宋

世事困纏糾，誰能復自然。
看書得坐睡，此樂出於天。
一適萬慮遠，重尋已非先。
相逢問尊宿，會我無心禪。
報寧寺·其一
作者：蘇泂
朝代：宋

相業平時既講明，得君當國有難能。
周公禮樂寥寥意，餘子隨時未可憎。
報寧寺·其二
作者：蘇泂
朝代：宋

爲愛先生所賦詩，半生參學老猶迷。
如今數卷鍾山草，步步相隨處處携。
壽暹姪
作者：蘇泂
朝代：宋

行年過二十，不可恃青春。
再此爲中宿，三之即老人。
詩書先足己，壽祿後榮親。
當日癡頑叔，從師霅水濱。
壽潁季
作者：蘇泂
朝代：宋

有屋須生子，爲家要及時。
雲山千態度，弓冶幾書詩。
壽日能佳事，秋風况捷期。
長年一杯酒，吾與菊花知。
壽陸放翁三首·其一
作者：蘇泂
朝代：宋

年事依稀鬢復青，看書細字眼猶明。
池邊自種桃初熟，籬下曾枯竹再生。
已覺貂蟬除世念，未妨龜鶴伴詩情。
日供薪水門人職，準擬金丹點鐵成。
壽陸放翁三首·其三
作者：蘇泂
朝代：宋

花間乳鹿笑相迎，拄杖穿花導鹿行。
六子子孫俱宦達，三山山水亦聰明。
論詩何止高南渡，草檄相看了北征。
带得門人也僊骨，年年來此賀長生。
壽陸放翁三首·其二
作者：蘇泂
朝代：宋

邊松坐石日從容，故國靈光只我公。
豈有文章高海內，獨將身世老山中。
丹頭躍笋分明異，梅萼含椒即漸紅。
千歲斯人要宗主，不妨留眼送歸鴻。
夏行郊外
作者：蘇泂
朝代：宋

吹紅換得綠團枝，蝴蝶飛來又却疑。
藤架野花無著莫，是人行處有香隨。
夜二首·其一
作者：蘇泂
朝代：宋

明月耿清夜，亂蛩啼草根。
幽人渾未寢，獨自倚柴門。
夜二首·其二
作者：蘇泂
朝代：宋

明月在天上，流光遍草萊。
平生一樽酒，思與故人開。
夜句三首·其一
作者：蘇泂
朝代：宋

兒女咿嚶斑竹床，蜩螗六月沸如湯。
登樓誰問牛郎事，只看銀河意已凉。
夜句三首·其三
作者：蘇泂
朝代：宋

四更過盡五更來，看見參旗卷復開。
澄澈定非人世酒，就渠斗柄酌三杯。
夜句三首·其二
作者：蘇泂
朝代：宋

一派天邊淡淡橫，雖然無浪有風生。
人間各自昏沉睡，看到三更剗地清。
夜坐讀韋蘇州集序
作者：蘇泂
朝代：宋

茲辰孟春夕，芳意二分在。
登臨愧成晚，倏忽朝晡改。
樓欄带棲鳥，野色半蒼黛。
花圍郡園夜，柳暗陂塘外。
昏鐘四簷雨，懸燈澹予對。
瓶梅書帙亂，茶樹窗紗礙。
披文到韋集，神賞希唐代。
爐烟起寂寞，至味久不壞。
妻眠稚無擾，斯境非凡會。
於時暫得我，真浄青蓮界。
蚩蚩競物欲，宵寐猶憎愛。
誰知屢空者，庶遠樊籠害。
夜汎
作者：蘇泂
朝代：宋

澄波湛湛接新秋，月子波心印一鈎。
荷葉亂花看不見，夜深時有小龍遊。
夜讀杜詩四十韻
作者：蘇泂
朝代：宋

夜讀老杜詩，如對老杜面。
此翁歷艱難，往往詩中見。
曩吾游川蜀，所恨年數淺。
草堂聞無人，正在成都縣。
斷碑蝕苔蘚，捫讀知幾遍。
尋思隠其下，終日弄書卷。
庶幾平生心，所得未應偭。
親庭宦行在，歸計乖初願。
言瞻浣花里，巵水乃缺獻。
人間畫圖樣，皮骨怪豐腆。
京華四十載，褐短更馿蹇。
至今彼堂上，唇綻齒微現。
獨餘雙眸子，利若秋江剪。
因何太瘦生，貧賤恐不免。
耒陽一臠炙，飲食知味鮮。
後人美肴膳，出語穢蝦蜆。
那知獨角龍，妙用天行健。
至其得意處，力斡造物轉。
神雷破潛穴，霹靂飛雨片。
武夫荷戈戰，颯沓旂鼓偃。
蛟鼉呿波浪，宗廟羅黻冕。
鞭車甫平陸，梯磴忽絕巘。
又如虛空內，一氣互游衍。
有足恣馳驅，不行渠自遠。
蒼茫鬼神會，慘慘顔狀變。
春榮與秋悴，時節隨晦顯。
鳳鳴朝陽桐，諸鳥徒巧囀。
關雎樂不淫，小弁親不怨。
此身付天地，寧作青紫楦。
低頭向嚴武，陵辱非所便。
百年稟忠孝，句法老益練。
君看夔州作，大冶金百鍊。
麟經示褒貶，比物足懲勸。
蜀山上摩天，蜀水下如線。
山川藴精異，翁句麗而典。
荒郊夜徂半，隔巷聞驚犬。
分明夢見翁，握手一笑倩。
殷勤得軟語，意若深予眷。
文章致隆貴，嗤點到羣彥。
何當同宗文，相與携筆研。
夜讀老杜星月詩二十首
作者：蘇泂
朝代：宋

肺胃清如洗，翛然二十詩。
月星連北斗，冰雪繞南枝。
煮壑充茶椀，烹龍送酒巵。
杜陵天上語，舉世幾人知。
夢中作
作者：蘇泂
朝代：宋

青燈一盞照青編，月色霜華兩皓然。
交友歲寒何所憶，水僊王廟竹林邊。
夢句
作者：蘇泂
朝代：宋

元日新春又一年，剡溪仍是舊山川。
白頭野叟無時事，獨自尋僧雪滿船。
夢堯章桂花下
作者：蘇泂
朝代：宋

撲鼻清香兩絕詩，分明參到小山辭。
如今獨自秋風下，不似當初並馬時。
夢峽
作者：蘇泂
朝代：宋

未定還家樂，仍思去國情。
猿枝樓閣影，龍府佩環聲。
水漩欹斜碧，山摇突兀晴。
分明昨夜夢，百丈峽中行。
夢盧子高
作者：蘇泂
朝代：宋

魂夢依稀欲見君，須臾爲月又爲雲。
起來接得如鴉字，談笑聲音了不聞。
夢退堂師
作者：蘇泂
朝代：宋

碧眼霜顱事已非，夢中相見祇攢眉。
推敲有法猶分付，一似高麗寺裏時。
夢遊
作者：蘇泂
朝代：宋

殿前入醉索催茶，玉女傳宣賦綵霞。
誰道塵緣猶未斷，碧桃花下却思家。
夢遊海山二首·其一
作者：蘇泂
朝代：宋

海山青碧一千重，樓觀飛霞朶朶峰。
薄晚維舟渾不得，飄殘女樂趁天風。
夢遊海山二首·其二
作者：蘇泂
朝代：宋

紺幰行空半簇花，太真扶轡極夭斜。
一聲何處寧王笛，吹入春風百萬家。
大仙廟·其一
作者：蘇泂
朝代：宋

爲雲爲雨話頭長，十二峰前事渺茫。
盡道翠眉愁未展，不應猶憶楚襄王。
大仙廟·其二
作者：蘇泂
朝代：宋

風木哀鳴想佩環，飛鸞何在古祠閒。
無端牢落悲秋客，剛把人間比夢間。
太息
作者：蘇泂
朝代：宋

生物趨功日夜忙，中年轉覺事茫茫。
時情何限刀邊蜜，歲晚偏多葉上霜。
屺岵增悲誰覆載，桃梅結實幾青黄。
讀書不辦關門計，又著麻鞋走四方。
奉和刪修郎中舅達庵
作者：蘇泂
朝代：宋

分明日用不難知，邂逅庵成一賦詩。
身在山林志廊廟，從來此士得圓機。
奉和知縣兄
作者：蘇泂
朝代：宋

蒼烟濕濕雨微微，一榼山醪手自提。
看了梅花來看竹，春寒如水不曾知。
奉和高秘書雪中雜興
作者：蘇泂
朝代：宋

平湖添細碧，繞郭看新晴。
幸作當年瑞，那無一日情。
睡魂依酒濁，詩味益茶清。
寒事今如許，重捫反舌聲。
奉寄子高盧兄五十韻
作者：蘇泂
朝代：宋

君才如驌驦，道里未可量。
讀書串脈絡，如海東赴洋。
五年隔異縣，信若參與商。
昨者戒車馬，故意改未嘗。
我家小於斗，下榻出倉黄。
繩樞三椽共，君視猶雕梁。
貧又少甘脆，而君甘粃糠。
晨興烏鵲先，夕憩星宿張。
上言體金玉，時節登虞唐。
下言復家世，努力事文章。
瑣細及兒女，骨肉誼莫當。
君來歷州府，所在諸侯良。
肝膽皆善子，子去錐脫囊。
問胡獨善我，風雨度錢唐。
我時熟君指，又不羅酒漿。
何况動隣里，磨刀向豬羊。
青燈兩夫影，陳義勸交相。
謂言經時留，十日又理裝。
但携本經冊，沃州山水鄉。
子寧舍我去，我意未子忘。
相逢一歲短，相別一日長。
何緣子吾所，不然我君傍。
君雖老馬姿，今乃驥服箱。
刷燕日千里，闊步徐康莊。
江水有時西，東下斯濫觴。
奫{大/淪}至澎湃，穿溜極懷襄。
死生渠有命，貧賤士之常。
孔融委曹操，汲黯卑張湯。
人生出處分，榮謝均陰陽。
念我懶拙病，久已在膏肓。
此方困憂患，懲艾百戰創。
安時而處順，天道不可詳。
魯連蹈東海，屈原賦沅湘。
此志竟未遂，眼看都茫茫。
君懷萬金産，待價空四方。
古聞韞櫝貴，世有刖足傷。
藍田種洵美，死鼠名須防。
魯方秉周禮，漢亦絕楚糧。
易求哥舒翰，難覓張子房。
英雄出儒素，金印垂襴裳。
吾祖元祐末，奉使讋戎羌。
子孫失遺武，史冊無晶光。
君家著膽略，並驅從兩狼。
彎弓射敵首，滅敵使走藏。
此事屬乃翁，翁今膂力强。
問翁來何時，九月天雨霜。
此時君適我，促膝話繩床。
作詩致近訊，願子益自將。
君看繞指柔，會作百鍊剛。
豈云建厦缺，期子柱明堂。
奉謝唐子耆及兩馮君載酒寵臨借屋
作者：蘇泂
朝代：宋

年事半七十，躬耕吾本謀。
讀書詎云然，迺與世爲讎。
維我先人廬，雨風行蝸牛。
假此以適我，得無歲云周。
永懷鵲有巢，寧久居夫鳩。
食飲所不忘，歸焉買林丘。
進退孰我能，萬間子無由。
愧子撫我厚，感子非肴羞。
奉送呂表叔赴江陰
作者：蘇泂
朝代：宋

春風乍入澄江郡，最愛君山一點青。
柳外化民安若子，鷗邊爲政出於經。
每慚舊守勤招喚，况識今侯更典刑。
此去交承如借問，侯芭貧病髮星星。
姑蘇臺
作者：蘇泂
朝代：宋

草滿汙萊雪滿峰，吳王臺殿落青紅。
姑蘇門外連宵泊，愁聽寒山半夜鐘。
子大送桂花答之
作者：蘇泂
朝代：宋

小山月在影團團，滿院清香特地寒。
病骨逢秋眠較少，五更風露起來看。
孔明廟
作者：蘇泂
朝代：宋

未了功名便闔棺，荒祠零落漢衣冠。
知心惟有庭前柏，能與先生共歲寒。
存沒口號·其一
作者：蘇泂
朝代：宋

唐家不靖自牛李，黨籍何勞口舌爭。
莫說紛紛倒元祐，古來平國用阿衡。
存沒口號·其一
作者：蘇泂
朝代：宋

陶山松柏日夜長，屋下兒孫漸滿堂。
當時侍傍五男子，考叔之羹曾未嘗。
存沒口號·其三
作者：蘇泂
朝代：宋

白髮蕭蕭禮部郎，風流不減賀知章。
半生寒餓湖山裏，八十重來坐玉堂。
存沒口號·其二
作者：蘇泂
朝代：宋

百川衮衮東赴海，學者皆知孔氏宗。
六籍湮微吾道喪，武陵山下泣寒蛩。
存沒口號·其二
作者：蘇泂
朝代：宋

紫荆一樹花連枝，近以手抓動輒隨。
毋忘在莒孔懷日，可詠陟岡何怙詩。
學漁
作者：蘇泂
朝代：宋

舟楫蘋花渺，江湖喜氣多。
一天飛白雨，半夜濕青蓑。
帆轉星初落，潮歸鏡欲磨。
平生動中靜，安枕信風波。
安隠寺詩
作者：蘇泂
朝代：宋

樟樹何年種，娑娑滿寺門。
金身虛像設，畫壁儘塵昏。
龍虎青山遠，冰霜碧甃存。
坊官敬人客，頃刻具肴尊。
客夜
作者：蘇泂
朝代：宋

風雨夜冥冥，舟行爲小停。
野田藏水白，燐火出墳青。
將子雁能急，久鰥魚獨醒。
人生貴艱阻，稍向道塗經。
家國
作者：蘇泂
朝代：宋

長安五月火雲堆，客子光陰鬢髮催。
謀國已嗟無位及，憂家只怕有書來。
榴花照眼何曾摘，萱草驚心不要開。
焉得兒男備征戍，等閑挈取版圖回。
寄內
作者：蘇泂
朝代：宋

甕頭留得菊花春，過了重陽即誕辰。
想見閨中爲壽酒，只同兒女說歸人。
寄周晉仙
作者：蘇泂
朝代：宋

四海周風子，推敲孰似渠。
官應憎骨相，老不上髭鬚。
醉帽欹花落，吟身信杖扶。
相思不相見，梅樹雨鳩呼。
寄堯章
作者：蘇泂
朝代：宋

聞似磻溪隠姓名，阿鬟仍是許飛瓊。
凉風昨夜驚新鴈，想見吹簫又月明。
寄堯章并簡銛老
作者：蘇泂
朝代：宋

山繞樓臺水接天，袈裟同上闇門船。
相思一夜梅花落，儻有人來寄短篇。
寄常山晉叟兄
作者：蘇泂
朝代：宋

行人有公論，知縣得奇才。
祖世今衰矣，吾兄亦壯哉。
可能千里到，不破一朝來。
當日王猷興，真成訪戴回。
寄李簡夫宮使五首·其一
作者：蘇泂
朝代：宋

歸來手接一封書，累幅春冰字字珠。
便欲籃輿從此去，好風吹過燭溪湖。
寄李簡夫宮使五首·其三
作者：蘇泂
朝代：宋

覓得驪龍頷下珠，幾年參請遍江湖。
只今同味仍同病，惟有親朋李簡夫。
寄李簡夫宮使五首·其二
作者：蘇泂
朝代：宋

嘉言深味道之腴，啟鑰抽關許自如。
顧我但將行脚悞，輸君全得病工夫。
寄李簡夫宮使五首·其五
作者：蘇泂
朝代：宋

節第茫茫逝水如，髯朱寧復與之俱。
絕憐老子經行地，一笑知心更有無。
寄李簡夫宮使五首·其四
作者：蘇泂
朝代：宋

扁舟來往雪模糊，一句當頭道得無。
不是詩人磨不死，欲將身湊剡川圖。
寄潁季
作者：蘇泂
朝代：宋

人來得一書，分袂兩旬餘。
未擉劉差鱉，誰羹宋嫂魚。
時情分向背，同氣底親疎。
想見迎長節，杯行會憶渠。
寄白石姜堯章
作者：蘇泂
朝代：宋

稽山却棹酒船回，泠水灣頭兩意開。
一路有詩吟不穩，當時悔不共君來。
寄盧子高二首·其一
作者：蘇泂
朝代：宋

我別君逾壯，君來我欲翁。
艱虞疇昔異，風雨數宵同。
鶴病祇應瘦，鷹饑怕苦籠。
平生黄叔度，見可俗塵空。
寄盧子高二首·其二
作者：蘇泂
朝代：宋

君行甫郭門，我病已昏昏。
嘔泄輒經日，芳薌空屢飱。
每思今古易，終畏別離煩。
向匪勤車馬，何因共一尊。
寄衛太常二首·其一
作者：蘇泂
朝代：宋

道義分明重，功名取次休。
重來踏龍尾，猶記立螭頭。
行輩雲霄上，家山歲月周。
孰知爲郡樂，未慊過都留。
寄衛太常二首·其二
作者：蘇泂
朝代：宋

祖世多生契，門牆半面人。
若爲資巨嶽，不敢望洪鈞。
千載今如此，諸公迹易陳。
江河須到海，松柏不勝春。
寄趙大資
作者：蘇泂
朝代：宋

劉向拳拳老更忠，外家恩澤盡侯封。
分明社稷蒼生計，只在平居畎畝中。
寄趙紫芝
作者：蘇泂
朝代：宋

同年今半百，同病半年賒。
瘦骨如枯木，殘身類晚花。
人言關念慮，書字覺欹斜。
且願逢靈藥，清吟老鬢華。
寒鴉詩
作者：蘇泂
朝代：宋

點點飛來遶水村，不緣街皷識黄昏。
當年口腹成疎棄，却保生全反哺恩。
寓言二首·其一
作者：蘇泂
朝代：宋

精神徧八方，一散或爲風。
堂堂世之人，奈何總虛空。
我無騰化術，正爾不能從。
回視恍兮惚，老子其猶龍。
寓言二首·其二
作者：蘇泂
朝代：宋

函關度青牛，生在空桑中。
藁砧未刀頭，妾身變山峰。
三年化爲碧，是血本來紅。
古來埋直氣，曾見吐長虹。
將別潁叟弟
作者：蘇泂
朝代：宋

兄弟無聊各數年，東堂猶喜聚炊煙。
翛然汝更尋靈照，別後吾知憶惠連。
擊汰便應從櫓外，看書誰與共燈前。
明朝不待鼕鼕鼓，祇有關門及早眠。
小亭詩
作者：蘇泂
朝代：宋

小亭西角杏花明，寂寞聞鶑但一聲。
九十日春今五十，自挼紅蘂遶階行。
小憩西興
作者：蘇泂
朝代：宋

吳越相望一葦通，仙凡不隔半帆風。
玄暉有句無人識，盡在西興落照中。
小立
作者：蘇泂
朝代：宋

飛却青天白鷺鷥，短篷相伴月明知。
只因獨速歸來後，見我滄洲小立時。
山中雨
作者：蘇泂
朝代：宋

盈盈池上花，瑟瑟花下雨。
雙雙蛺蝶伴，對對鴛鴦侶。
池魚金作鱗，魚虎翠爲羽。
兀坐一山春，山春愁獨語。
峽險
作者：蘇泂
朝代：宋

剖鑿誰其始，山川出秘奇。
祗應天地設，未必鬼神爲。
崩石驚船過，盤渦逼棹移。
蓬萊如在眼，淚冷掛猿枝。
巖壑兄去歲此時作春前四絕句姿媚可愛然猶有遺者因復作一首
作者：蘇泂
朝代：宋

縈風送臘回，生意遍陳荄。
似織如絲處，春從裏許來。
川墨送兩馮君·其一
作者：蘇泂
朝代：宋

裕陵故物秦家得，再拜摩挲老墨潘。
今代廷珪那復見，紙窗蛛絡半烏丸。
川墨送兩馮君·其二
作者：蘇泂
朝代：宋

琅玕翠餠敲玄笏，老我殘磚直愧渠。
遣似兩馮論里好，管城脫帽却時須。
巫山峽
作者：蘇泂
朝代：宋

山木無端又一秋，夕陽和影上扁舟。
舊時十二峰前路，惟是猿聲共客愁。
幽興
作者：蘇泂
朝代：宋

花氣濕書籤，琴風入畫簾。
綠陰連地黑，朱果落枝甜。
客去從鸚語，人歸問鵲占。
村居近城郭，幽興得相兼。
庭前菊
作者：蘇泂
朝代：宋

百葉黄香十月春，東籬佳節誤陶巾。
開花較晚酒羞澁，風味依然似主人。
建鄴即事
作者：蘇泂
朝代：宋

凄凄風雨病情懷，準擬東歸事不諧。
買得扁舟如箬葉，又隨明月過秦淮。
張平父逝後寄堯章
作者：蘇泂
朝代：宋

入門回首事如麻，豈意銘旌落主家。
有夢合尋苕水路，何心更種馬塍花。
十年知遇分生死，八口饑寒足嘆嗟。
我亦此公門下客，只今垂淚過京華。
往回臨安口號八首·其一
作者：蘇泂
朝代：宋

高麗寺裏訪詩僧，嬾上湖船獨自行。
行到寺前人迹少，不知傍有白雲迎。
往回臨安口號八首·其七
作者：蘇泂
朝代：宋

天竺前頭靈隠東，山川奇崛自玄工。
舊時可是不曾看，今度重來看不同。
往回臨安口號八首·其三
作者：蘇泂
朝代：宋

道傍舉首揖髯陳，領得秋塘句法新。
歸飯客樓隨取別，隔橋相見兩詩人。
往回臨安口號八首·其二
作者：蘇泂
朝代：宋

老銛相見一欣然，說似艱虞是去年。
從此新詩更超詣，時人欲殺豈無天。
往回臨安口號八首·其五
作者：蘇泂
朝代：宋

戒子橋南白塔西，青桐新長蓋樓枝。
輕風忽向樓前過，不似長安店裏時。
往回臨安口號八首·其八
作者：蘇泂
朝代：宋

吟詩一日便東歸，吟到樓頭日色西。
今度重來有吟興，湖邊寺寺與留題。
往回臨安口號八首·其六
作者：蘇泂
朝代：宋

清曉無車一僕隨，南山行遍北山來。
日長搭得回船去，薄暮湧金門尚開。
往回臨安口號八首·其四
作者：蘇泂
朝代：宋

江湖漂蕩舊劉郎，不飯經旬病在床。
起見舊交仍慷慨，絕憐鬢底有新霜。
待潮通明詒友朋
作者：蘇泂
朝代：宋

子大瞻在前，德允瞠若後。
自予得二士，光彩生戶牖。
向來九州內，所在兩脚走。
相好亦已多，惟子共辰酉。
老銛最可人，自謂禿非醜。
南官棄之去，盧氏真傑斗。
今朝通明埭，獨客對巵酒。
追懷平昔意，幸不愧高厚。
春江散烟露，春事紛花柳。
問胡此淹留，書卷空在手。
人生忌多情，所不忘朋友。
南北與東西，同然一回首。
得句·其一
作者：蘇泂
朝代：宋

存養龜傳息，扶行鶴類形。
題詩窗紙白，住舍竹林青。
食淡神偏爽，眠稀夢亦靈。
從來知守分，真箇勝看經。
得句·其二
作者：蘇泂
朝代：宋

馬步山逾險，舟行水未通。
馭風爲道號，嚙雪是家風。
自許清如玉，從教臭似銅。
人生幾兩屐，老去一飄蓬。
得屋後舟中作
作者：蘇泂
朝代：宋

有屋吾堪老，無田子緩求。
長江惟可飲，萬事不須謀。
政爾天從欲，端因鬼瞰憂。
平生晏平仲，能費幾狐裘。
復簡蹈中
作者：蘇泂
朝代：宋

庭樹風吹盡，池荷雨滴穿。
病身能幾日，短褐過殘年。
摘藁有千首，看囊無一錢。
雞號喚清曉，惜許夢鈞天。
復過二首·其一
作者：蘇泂
朝代：宋

遠水連山碧四圍，烟波時有鷺鷥飛。
餘姚江上中秋月，自買扁舟一箇歸。
復過二首·其二
作者：蘇泂
朝代：宋

西風奕奕細吟商，客枕凄然一夜凉。
吟盡蘋花渾可事，少留荷葉蓋鴛鴦。
忠州酆都觀乃平都洞天也題一首
作者：蘇泂
朝代：宋

宮殿隋梁所造成，殿門仍有晉丹青。
白頭道士無人見，客至惟呼鹿出迎。
思故人
作者：蘇泂
朝代：宋

故人不可見，書札報平安。
黄菊誰能折，青山獨自看。
雨生南浦足，秋入五湖寬。
歲晚無多事，相看把釣竿。
恨春
作者：蘇泂
朝代：宋

芍藥荼䕷一萬枝，花開動是隔年期。
欲留春色都無計，睡過紅雲白雪時。
悟前生
作者：蘇泂
朝代：宋

秋風拂拂草頭青，秋日離離萬寶成。
懶把幽懷經俗事，每因前境悟他生。
謝郎船上魚新買，賀監湖邊酒細傾。
七十三分今過二，且然無忤白鷗盟。
悼剡姊
作者：蘇泂
朝代：宋

庭闈消息判沉沉，鴈序殊鄉缺嗣音。
擇對漫言雙易姓，何人堪托一分心。
孤魂寂寞丘中土，庶子凋零地下金。
沒固無聊生亦爾，忍令行路獨霑巾。
悼楊梅
作者：蘇泂
朝代：宋

凡物從來遇合難，爛甜中故有微酸。
自憐生晚空同姓，不得楊妃带笑看。
愛九兄舊句
作者：蘇泂
朝代：宋

眼看綠樽花下去，情知清話竹邊留。
禊觴豈是荒耽具，晉士那無經濟謀。
感春
作者：蘇泂
朝代：宋

紛紛忙事幾曾閑，快上高樓得解顔。
夜月一奩花似鏡，春風千疊柳如山。
多情未放芳塵遠，漸老難追少日還。
燕子飛來那有意，又催團扇入懷間。
感時
作者：蘇泂
朝代：宋

欲尋春物了無憑，留得黄鸝一兩聲。
昨夜荷風清溽暑，岸頭還有小蟲鳴。
感秋
作者：蘇泂
朝代：宋

索索來何處，梧桐昨夜黄。
蛩聲機杼月，鴈影塞垣霜。
俗尚儒餐貴，家貧父業荒。
三秋病消瘦，吾興入柴桑。
感舊
作者：蘇泂
朝代：宋

小箱留得舊裳衣，母氏親縫衣此兒。
近日著來渾短窄，猛思泉下許多時。
感舊·其一
作者：蘇泂
朝代：宋

連年走巴蜀，性命實如絲。
去有身將影，歸無父惜兒。
車馳遭虎豹，水宿伴蛟螭。
少待波瀾闊，須吟憶昔詩。
感舊·其二
作者：蘇泂
朝代：宋

荆州若箇伴，錦水暮雲深。
萬里元無事，一生長苦心。
秋林猿弔影，春殿鳥遺音。
尚喜身强健，幽期或重尋。
憶堯章
作者：蘇泂
朝代：宋

數月書齋懶出門，眼看世事但紛紛。
長安豈是無相識，除却西湖但憶君。
憶朱子大學士一首
作者：蘇泂
朝代：宋

翠麓晚蕭騷，無風樹亦號。
官榮歸若輩，詩態憶吾曹。
信有憂能死，應無酒可陶。
平生相照地，不隔半秋毫。
憶楊梅·其一
作者：蘇泂
朝代：宋

不羨南州錦荔枝，鶴頭猩血正紅滋。
老饕隔歲流涎甚，爲趣容山半月期。
憶楊梅·其三
作者：蘇泂
朝代：宋

夏祭先供項里祠，鮮香未嚥已聞思。
昨宵夢裏依稀見，滿樹薰風重壓枝。
憶楊梅·其二
作者：蘇泂
朝代：宋

才熟惟應便送官，摘來和葉上金盤。
病夫病久無靈藥，且服丹砂數百丸。
憶盧子高
作者：蘇泂
朝代：宋

與君同氣不同家，今度書遲望眼賒。
遇物却思高姓似，江頭行坐看蘆花。
憶紫芝·其一
作者：蘇泂
朝代：宋

幾度青衣裹白雲，流傳仙句世間聞。
如今一去無蹤跡，獨自看雲不見君。
憶紫芝·其二
作者：蘇泂
朝代：宋

清才漫仕橐長空，末後翻身尚客中。
便死托生都是妄，直疑君去作秋風。
憶黄觀復
作者：蘇泂
朝代：宋

地遠過從少，天多眼界寬。
曉書繙卷白，秋桂繞亭丹。
小雨妨相覓，幽花孰與看。
平生杜陵老，到此賦詩難。
懷古
作者：蘇泂
朝代：宋

故宮何在綠離離，逆順興亡世所知。
草木尚懷勾踐德，山川仍識夏王悲。
行人月下誰吹笛，游客街前自買碑。
欲倚闌干問陳迹，蒼煙白露兩遲疑。
懷親堂
作者：蘇泂
朝代：宋

升堂知孝子，即事每思親。
根本由先世，栽培得後人。
一林香自好，四序感如新。
勿作商顔戀，家傳漢幄臣。
所思
作者：蘇泂
朝代：宋

香爐峰頂行人絕，曾借匡廬带雪看。
今日東州逢六月，恍然回首一清寒。
所憶
作者：蘇泂
朝代：宋

一陂潭水繞花身，淥浄分明照得人。
最憶蔣陵西曲路，春風相伴兩烏巾。
拜大父墓
作者：蘇泂
朝代：宋

六載今如此，青松到屋梁。
何言聲籍籍，直作去堂堂。
事已難追悔，天高只痛傷。
當時巴蜀使，書疏不能忘。
拜年人·其一
作者：蘇泂
朝代：宋

來車去馬拜紛紛，歲歲年年不憚煩。
拜得老人山上去，一番兒女各當門。
拜年人·其二
作者：蘇泂
朝代：宋

小年躑躅隨群隊，長大悲傷怕物華。
爇罷天香來影室，不行人事便歸家。
挽周晉仙二首·其一
作者：蘇泂
朝代：宋

酷愛金陵二百詩，自癡那得使人癡。
草堂寂寞荆公死，泉下相逢試質疑。
挽周晉仙二首·其二
作者：蘇泂
朝代：宋

雪跨冰懸句盡珍，生前已自外其身。
重來不見長安道，猶恐虛空遇若人。
挽故開府節使觀文趙公二首·其一
作者：蘇泂
朝代：宋

杵臼孤無食，詩書卒致身。
佩琴重化蜀，衣錦却歸鄞。
不廢先君養，難忘舊日貧。
公卿如匹士，伯父更何人。
挽故開府節使觀文趙公二首·其二
作者：蘇泂
朝代：宋

綠鬢今如雪，陪行萬里長。
稍從師北面，重作婿東床。
道義非常重，精神有不忘。
一爲天下慟，端復細思量。
接齊叟總幹兄櫬
作者：蘇泂
朝代：宋

人生何者遽宜休，如此詩書未白頭。
舍棹燈明煙雨裏，居人那識在原愁。
提舉劉學士以某論守江之策未行作詩見遺謹次·其一
作者：蘇泂
朝代：宋

福胎當日起燕然，始信興亡不屬天。
謀國自知無祕計，何時歸把牧羊鞭。
提舉劉學士以某論守江之策未行作詩見遺謹次·其二
作者：蘇泂
朝代：宋

自是羣公氣未平，黠羌何慮不休兵。
欲成江左收賢俊，嘆息無人致二生。
擬古
作者：蘇泂
朝代：宋

曾城上岧嶢，樓觀切星辰。
其下視九州，我行屢秋春。
道逢兮美人，遺我芳蘭蓀。
蘭蓀不可佩，飲水代朝餐。
仰看雙飛燕，起勢何翩翩。
顔淵稱賢者，樂在簞瓢間。
美人捨我去，此去何時還。
怞怞思徒抽，惻惻聲孰聞。
擬古·其一
作者：蘇泂
朝代：宋

煌煌庭中菊，秋後各已花。
玄霜下蒼葉，憔悴同凡葩。
采之或傷生，不采謂我遐。
貴賤詎不然，無已安其家。
蕭條陶彭澤，歸去隨風沙。
自古有如此，我何良歎嗟。
季倫昔富貴，舉國稱石家。
千金買綠珠，歌舞笑春華。
醉歸擊珊瑚，恨不窮驕奢。
黄塵洛陽起，里第生桑麻。
仲尼卒旅人，歷聘空摧車。
古來竟何爲，不見東門瓜。
擬古·其三
作者：蘇泂
朝代：宋

漢光昔未遇，頗爲兄嫂欺。
誰知韓王信，本是屠沽兒。
他時築將壇，意氣帝者師。
中興屏新莽，長劍誅赤眉。
皇天生一物，大小隨其資。
例令饑與寒，何以生育爲。
永言觀厥成，圓璧殊方圭。
天意定不爾，變化應須時。
少小弄文翰，把筆能哦詩。
十五學綴文，如繭中抽絲。
青雲付達官，十九名新知。
南轅異燕路，鄙笑無挈提。
甘心窮閻中，疏食黄瓜虀。
區區蠹魚習，槁死不可醫。
閒齋秉微尚，高視聖者師。
謾言苦如荼，誰信甘如飴。
擬古·其二
作者：蘇泂
朝代：宋

日月遞相見，玄髮驚蹉跎。
冥冥北邙路，去者何其多。
妻孥聚歡樂，志遠身已訛。
功名無富貴，此路不可過。
可憐世上人，刺促鳴干戈。
金尊幸有酒，不飲將如何。
擬古·其五
作者：蘇泂
朝代：宋

往時尋芳興，屢醉黄金巵。
日來酒量窄，三盞忘東西。
雖然不多飲，不飲還復思。
所以畢吏部，千古遭嘲嗤。
每年梅花開，如與粲者期。
有時棹孤舟，間或借馬騎。
水村及山驛，日炙仍風吹。
醉歸更有携，研席相娛嬉。
今年墮塵鞅，頗復疎闊之。
此君應有言，亦曰好惡移。
凄凉殘年歷，春到無多時。
如何江南岸，不見開一枝。
擬古·其四
作者：蘇泂
朝代：宋

自吾蜀中歸，稍拂衣上塵。
古今名利場，誤殺多許人。
歸囊課宿有，頗欲謀其身。
買花郡庠東，結屋清鏡濱。
山田不滿百，濁酒當濡唇。
庶幾友生來，談笑夜達晨。
此志猶未遂，寬作明年春。
人生幾明年，謹勿浪苦辛。
放翁入朝後寄
作者：蘇泂
朝代：宋

貞元朝士已無遺，白髮當權更有誰。
六十還朝今八十，却歸修史幾人知。
放翁寵賜正月九日詩翰
作者：蘇泂
朝代：宋

一篇盈軸粲龍蛇，歸自黄州政爾嘉。
大似新年逢好事，春風吹寶入貧家。
效張文潜雪體·其一
作者：蘇泂
朝代：宋

布衾如鐵衣生角，學道終宵免醉昏。
兒女呻吟惟有睡，老人獨自起開門。
效張文潜雪體·其二
作者：蘇泂
朝代：宋

樓高誰上最高層，獨客思家見祇憎。
半夜樵歸逢說虎，隔溪罾罷約留燈。
日鑄嶺下狂歌行
作者：蘇泂
朝代：宋

我生天地不如意，甚欲飄然去人世。
却思一死胡足悲，死而不樂胡死爲。
又思天地之間固有足樂者，安得莊周之鵬穆王馬。
有時騎氣或御風，天上天中更天下。
息駕玄冥圃，駐節蓬萊宮。
攀星太極南，訪日扶桑東。
東西南北何局促，自可直造混沌趨洪濛。
又思去有歸，安得來無從。
當時六鼇負亦重，豈有身常不轉動。
會須四六二十四足一欠伸，我居其高視爾衆。
不知化爲大海水，爲復茫茫而已矣。
不知鼇在復鼇亡，爲復人生或人死。
此時逍遥游，不見爭奪場，想見四維上下俱茫茫。
巨鼇爾靈便如此，公欲欠伸不難耳。
且如皇宋三百六十州，出門所在多山丘。
其間平地少，但見蘿蔦藤蔓上下磽确森相樛。
青鞋有底踏須破，人壽幾何行不休。
更令生世人，偪仄生戈矛。
迂迴隔絕千里成萬里，親戚朋舊相見朝夕無緣由。
爾鼇若未動，爲我背略傾。
颭翻山與丘，平地與人行。
也知上天本來廣，也知下地本來平。
只因山丘多，頓使天地輕。
我當作章問帝借北斗，酌滄溟。
盡殲偪仄人，更殺馬與鵬。
百拜稽首，祭鼇之靈。
春去
作者：蘇泂
朝代：宋

城郭春風賦式微，忽看鶑老燕雛飛。
秧田水滿聞姑惡，樹葉陰濃叫姊歸。
百歲襟期真索寞，十年心事只依稀。
人間我亦無能者，華髮蒼顔未必非。
春日懷詹梁
作者：蘇泂
朝代：宋

陳雷箭去不遺鏃，後世人情手翻覆。
我生二十少知己，更覺恩怨生骨肉。
塵沙蹤跡窘吳越，波浪奔馳走巴蜀。
癡年自長習藝能，如兔之角礙人目。
相公清德照宇宙，萬物引領望鈞軸。
平生出言謹許可，愛我重我過推轂。
前回識得白石生，聞韶盡美一夔足。
此公所向泯涇渭，於我底裏罄心腹。
晨星在天萍在水，人生失意多戮辱。
東歸窮巷口掛壁，豈無他人不如叔。
邇來詹梁亦好事，頗復顧我青眼獨。
吟詩造妙五七言，醜媚寒松倚新竹。
時時敲門小童至，輟書倚火再三讀。
亦思賡和禮所尚，疲駑鞭扑隨驥騄。
歲寒相見願始終，且莫嗔怪屢更僕。
吾儕豈圖偏黨異，俗子空猜往還熟。
青春飛蓋城西園，畫鷁低飛鏡湖曲。
杯行到手勿浪憂，世界堅牢等朝燭。
詹梁長驅行秣駕，賤子終期老茅屋。
他年官達請掉頭，莫笑渠儂甘碌碌。
春日獨居感懷
作者：蘇泂
朝代：宋

昔我金陵歸，感此芳歲闌。
入門見兒女，愧色蓋愁顔。
從人竊餘瀝，俯育良已難。
居者瓶盎空，行者衣裳單。
豈無一杯酒，持慰汝荒寒。
所知不相待，各去爲蒼山。
我生轉無聊，終日自閉關。
門前春風來，草樹向斕斑。
舟車載游冶，類聚極相歡。
而我懷所知，所得心未安。
晨興亦扶杖，十步九思還。
言瞻山頭石，安得如汝頑。
春日起晚
作者：蘇泂
朝代：宋

春風散百物，和暖氣難清。
晨衾四肢倦，欲起還不能。
展轉卧成晏，起聽百鳥鳴。
幸然無公事，且復寡經營。
妻兒悄不喧，日午閉柴荆。
羹魚就鮮買，軟飯熟香粳。
雖然媿茲食，頼爾王化成。
出門步原田，最愛莓苔青。
半生果何爲，悔不學躬耕。
把鋤如把筆，冀穫尚何曾。
還復茅簷下，所思良友朋。
青雲固云樂，倚伏諒難明。
那無託衰懶，緬想川上情。
物我均所役，聊復安其生。
春日閑望
作者：蘇泂
朝代：宋

到處林園靜，能來是主人。
鶑喉低囀玉，魚腹暖翻銀。
翫雨沾芳履，吟風岸角巾。
功名吾老矣，甘作太平民。
春晚二首·其一
作者：蘇泂
朝代：宋

春風爾狂顛，三月不知春。
青青池上草，翻憶夢中人。
幽蘭出磵谷，感此芳氣新。
采采不盈掬，眼前但荆榛。
春晚二首·其二
作者：蘇泂
朝代：宋

佳花有重秀，幽蘭徒自芳。
姝媛被奇服，絲竹羅中堂。
主人惜殘春，清夜未渠央。
客子抱貞節，泯然獨升床。
春歌
作者：蘇泂
朝代：宋

山人昨日到，野棠連夜開。
啼鵑背山去，流鶑度水來。
草長留款步，花殘勸餘盃。
於焉早復暮，行坐摘青梅。
春歸
作者：蘇泂
朝代：宋

十日晴明九日非，人家庭院綠成幃。
春風怕見匆忙去，莫放楊花一點飛。
春澗曲
作者：蘇泂
朝代：宋

點點飛紅逐細流，拾樵烹薦茗花浮。
秋來豈不潺湲好，纔带猿聲便是愁。
春谷
作者：蘇泂
朝代：宋

寒谷春生物物均，薰然和氣特相親。
十年屢作開花賞，重費吹噓是此人。
昭君村
作者：蘇泂
朝代：宋

都將心事與琵琶，青冢魂歸路轉賒。
贏得故鄉兒女子，至今頭白不離家。
晚步湖橋
作者：蘇泂
朝代：宋

吳儂生長鏡湖邊，湖晚登橋意欲仙。
初見蒼山下紅日，忽看白月上青煙。
收藏畫本歸吟筆，應答漁歌送客船。
回首更闌人去後，玉虹橫浸冷金眠。
晚渡
作者：蘇泂
朝代：宋

小雨濕詩人，人疑過渡頻。
望山高著眼，就樹巧遮身。
有句尋鷗說，無家認鶴親。
明朝上京去，釃酒酹溪神。
晨起·其一
作者：蘇泂
朝代：宋

曉雞將夢出華胥，起看新霜積槁梧。
遲頃日高霜作水，可憐黄葉半邊無。
晨起·其二
作者：蘇泂
朝代：宋

欹枕邯鄲夢忽殘，黄紬被穩日三竿。
起來門外霜如雪，始信人間有夜寒。
晨起長哦後山秋懷十詩飲水一杯清寒徹心
作者：蘇泂
朝代：宋

長哦十秋懷，清韻繞屋梁。
曲逆有餓死，英布刑而王。
向來爲長公，甘受三徑荒。
一身詎無餘，百年信難量。
曉行
作者：蘇泂
朝代：宋

稚子侵煙語，征夫破曉行。
百爲真有數，萬物本同生。
擾擾歲月晚，悠悠江海情。
荒雞叫茅屋，一笑又天明。
更賦一首
作者：蘇泂
朝代：宋

紙閣新糊擁亂書，青燈依舊照詩癯。
隔城經月疎相見，却憶金陵瞌睡圖。
書張氏壁
作者：蘇泂
朝代：宋

潮水遲朝渡，湖村竟日留。
肯從沽酒飲，故作挾書游。
得句因題壁，逢人問買州。
雙鳬應不遠，知道客來不。
書憤
作者：蘇泂
朝代：宋

黄葉冷颼颼，臨風搔白頭。
江湖無老伴，天地有新愁。
橐禁行鴛曉，榆關戰馬秋。
平生忠孝意，到死不能休。
書懷
作者：蘇泂
朝代：宋

出門莽莽無所適，青草門前少行客。
讀書妄意學周孔，行年三十頭雪白。
朝廷伏聞治清靜，賤子何憂官得失。
平生志氣渺江海，前日詩名漫梁益。
相公青氈化烏有，大似不蒙稽古力。
恭惟元祐全盛時，左右明王非列辟。
爾時吾祖亦遭逢，曾與坡范同入直。
同朝人士服該貫，後世儒生猶辟易。
石羊去作高資夢，金榜空餘峴山宅。
爛然朱紫照一門，綿亙百年隨社稷。
中興郎從間有人，往往命薄中道塞。
只今晨星頗相望，豈不稽首荷王澤。
先人中間亦筮仕，曾未幾見捐祿食。
坐令諸子各困頓，須與祖世事乖隔。
忠肝痛膽欲誰付，冷屋風燈但蕭瑟。
明知長短均一盡，自是炎凉心所惻。
昨蒙宗公置牙齒，事下丞相當審覈。
駑才不堪駕十乘，爝火或可繼殘夕。
縱然得遂豈其志，未免妻嫂有輕色。
諸兄生兒任門戶，兩弟行當問家室。
祖宗祭祀足依頼，插架牙籤肯終畢。
至尊恭己正南面，下採芻蕘及羣策。
男兒努力要及時，致君堯舜收故物。
春風吹花滿江城，醉擊珊瑚夜吹笛。
屬予寄傲諒茲契，隠肆壺天許分席。
西遊酹酒弔杜甫，東望吟詩懷李白。
瀟湘南浮窺舜葬，淮海北上巡禹迹。
歸來故舊半爲鬼，未死一身長百疾。
向之經行輒夢寐，江漢沱潜猶彷彿。
塵埃熏人眼生翳，文字不立口掛壁。
樊籠日月安足恃，會覓丹砂變形質。
時哉鵬翼倘相逢，俯仰人間訪疇昔。
書所見
作者：蘇泂
朝代：宋

畫手何須覓范寬，有人樓上倚欄干。
瓊田玉界三千頃，野鴨飛來不道寒。
書景
作者：蘇泂
朝代：宋

黄衣鶑子一雙飛，飛到花間立少時。
此際東風有情思，杏花吹折最繁枝。
書紫芝卷後
作者：蘇泂
朝代：宋

爲愛君詩清入骨，每常吟便學推敲。
明知篋笥篇篇有，百度逢來百度抄。
曹娥
作者：蘇泂
朝代：宋

遊子心情歲暮時，畫船來往幾歡悲。
夫人祠下寒潮水，自展醪牲讀蔡碑。
曹娥江
作者：蘇泂
朝代：宋

月下傾殘酒，風前讀斷碑。
采江那有意，陟岵不無悲。
樹影經船疾，灘聲到枕遲。
重來更何日，放棹欲何之。
月林即事
作者：蘇泂
朝代：宋

竹穿遥徑雨穿廊，繚繞東西百步長。
是處有橋通水入，四時無日不花香。
有感
作者：蘇泂
朝代：宋

滯不求通任布衣，山陰道上玩春暉。
每逢到處花開謝，轉覺人生萬事非。
有感
作者：蘇泂
朝代：宋

衆木曉森森，孤松自百尋。
絕知根氣大，能受雪霜深。
草草供時役，悠悠匪力任。
春風遍紅紫，啼鴂便驚心。
有感
作者：蘇泂
朝代：宋

隆冬都門歸，偃息殊未嘗。
搔頭不知痒，心事但荒荒。
頻年借人居，主者來在堂。
飄然十五口，露處悲風霜。
而予行無從，寧如棄不將。
安巢燕飛來，定穴魚蟄藏。
天地非不寬，一身信難量。
擾擾復擾擾，天子誅黠羌。
區區復區區，早飯炊絕糧。
庭闈蛻骨久，兄弟糊口忙。
親戚亦豈無，所過門如湯。
朋友非不多，熟視第感傷。
欲生生無涯，欲死死無方。
弱妻叫欲絕，三子病在床。
汝哭亂我耳，汝痛割我腸。
父母亦念我，陶山永相望。
有歎·其一
作者：蘇泂
朝代：宋

古屋殘僧住，孤墳亂蟻穿。
山稜人踏減，灘石浪搓圓。
毀譽無終日，功名有百年。
予方辜壯歲，渠得戀華顛。
有歎·其三
作者：蘇泂
朝代：宋

杵臼梁鴻事，人間欠此人。
癡兒號飯少，愁婦厭家貧。
雨障雪來晚，梅催柳迓春。
平生兼善意，孤獨歎沉淪。
有歎·其二
作者：蘇泂
朝代：宋

氣使與形驅，從知萬化渠。
參禪休佞佛，爲士盍忘書。
枉鑄千金錯，終還一味愚。
柴門老翁媼，圍坐却安居。
有錢詠
作者：蘇泂
朝代：宋

樹頭榆葉水圓荷，黄菊青苔鼓鑄多。
莫把詩家作窮相，四時渾不奈錢何。
望三山放翁居
作者：蘇泂
朝代：宋

晚進違前輩，湮才重此州。
絕知他日少，預作百年憂。
樵牧非身致，聰明不我謀。
莫令司馬藁，祗候茂陵求。
望前山雪寄葉山人
作者：蘇泂
朝代：宋

烟雲出沒微微白，知道前山雪也來。
應在山中望城郭，爛銀宮闕是蓬萊。
望秦山殘雪
作者：蘇泂
朝代：宋

山脚斕斑日到遲，清連秦樹夜猿悲。
因思上古英雄帝，不見蒼蒼白白時。
杜字
作者：蘇泂
朝代：宋

望帝城中住，春宵血沁花。
何鄉真萬里，還憶夢中家。
東墅次高秘書韻
作者：蘇泂
朝代：宋

累土就川池，蜋蟬半黠癡。
神僊愚谷賦，圖畫史君詩。
石磴春風酒，松窗夜雨棋。
仲謀真有子，㹠犬定吾兒。
松桂堂
作者：蘇泂
朝代：宋

伯夷能使鄙夫寬，此老傳家不在官。
魂夢猶能教兒息，九原風節更高寒。
松桂堂
作者：蘇泂
朝代：宋

素韠歸來痛倚廬，四時花鳥護幽居。
躬行已達參乎孝，佩服難忘孔子書。
綠蔭千年知不改，清香奕世豈無餘。
客來已自徵前夢，未必中堂影像虛。
桂花·其一
作者：蘇泂
朝代：宋

手種秋風碧玉成，花開如粟水沉驚。
人間商略年年事，到底其如一字清。
桂花·其三
作者：蘇泂
朝代：宋

遠於沉水淡於雲，一段秋清孰可分。
畢竟素娥留不得，人間天上一時聞。
桂花·其二
作者：蘇泂
朝代：宋

一巖樹色亂秋雲，初喜秋風觸鼻根。
招隠歸來渾未得，老懷索漠剩思君。
桂花·其四
作者：蘇泂
朝代：宋

東西南北日團圓，洗滌肝膺立樹邊。
料得癡蟾別有藥，只餐金粟徑升天。
桂花下
作者：蘇泂
朝代：宋

羽服懸知澹不妍，五更清吹月明前。
明朝多少塵勞事，自倚虛簷一悵然。
梁湖
作者：蘇泂
朝代：宋

路長人迹少，日午樹陰正。
茲行迺無故，解后得所性。
佳眠離塵境，此事安心竟。
晚飯過邑門，未害喧中靜。
梅口遣興
作者：蘇泂
朝代：宋

屏迹甘衡陋，馳書捷置郵。
繫匏成潦倒，行李當嬉遊。
偶往無前約，明知不自由。
米鹽嗔婦問，書劍惜兒留。
頗涉湖堤遠，旋驚野店稠。
小梅溪側寺，疎柳驛邊樓。
放燒催青入，瞻山揭翠流。
鷄籠從勢卓，獅卧得形脩。
花面施家說，碑顔蠡廟修。
池冰魚附藻，縣早肉垂鈎。
短景中俄昃，孤煙散復收。
數鳬將子出，一鴈落聲幽。
古怪藤妨瓦，灣碕石礙輈。
度危還借步，揭淺更呼舟。
栗大封懸屋，萁香炒貯甌。
氣豪紛敺擊，博負幾喧啾。
月與星偕隠，雲將雪共謀。
拾岩乾窸窣，汲澗冷颼飀。
少飯粞爲食，無衣紙作裘。
楮艱錢愈瘦，吏墨政仍偷。
橋幻僧伽佛，桁傳嶺海囚。
舞儺羣畫鬼，唱牧和村謳。
飣坐初嘗蠘，比鄰遞解牛。
門符矜鷙詭，館泊佐倡優。
麥種稀稀糝，機羅軋軋抽。
謝媒茶褐襖，迎婦柿紅箇。
酒味輕疑水，泥途滑過油。
騎都應赴祿，輿哭定包憂。
稍稍更墟市，迢迢隔坂丘。
土風隨變易，人語欠溫柔。
倚伏時皆有，文章理亦猶。
本原天意覺，去就物情求。
叔世誰青眼，當年早白頭。
生涯潘令拙，旅次庾郎愁。
詩好霜侵鬢，談高雪在喉。
極思閑似垛，只合懶於鳩。
命豈奔波注，官知老病休。
漫云予有罪，寡信彼堪羞。
久矣鷗盟杜，居然蝶夢周。
詰朝纔婺女，曷日到衢州。
梅翁所作無一絲勉强意亦和一首
作者：蘇泂
朝代：宋

達士養四體，受敵聽腹背。
悉意萬卷讀，往昔若晤對。
日者鬢髮改，自恨筆力退。
得句造澹薄，是亦我所愛。
梅花
作者：蘇泂
朝代：宋

清貞表獨立，半蕊便風流。
信有魁天下，羣芳未轉頭。
梅花樹下讀高兄詩
作者：蘇泂
朝代：宋

尋思秘閣賢郎樣，一似梅花带竹枝。
每到君邊作梅想，却來梅下讀君詩。
崇奎堂暖春風候，射的山寒夜雪時。
安得居遊君共我，梅花三友說心期。
梅雨·其一
作者：蘇泂
朝代：宋

江南四月苦風波，細雨天寒柰若何。
梅子之黄如彈子，菘窠其白柰花窠。
梅雨·其三
作者：蘇泂
朝代：宋

雙飛蛺蝶情何厚，百囀倉庚韻可聽。
肯爲螳蜋看黄鶴，忍從燕子乞蜻蜓。
梅雨·其二
作者：蘇泂
朝代：宋

籬根日日繫扁舟，衣桁纔乾水又流。
老子病餘凡事懶，但薰沉炷瀹茶甌。
棲閑堂
作者：蘇泂
朝代：宋

紛紛世界多金寶，試覓一閑何處討。
天公忌閑亦惜閑，似欲人人忙裏老。
長安道上人如烟，信有陰陽錯昏曉。
食升衣尺我類渠，玉带金魚爲誰好。
上而公相下百官，鞅掌其身髮華皓。
出臨民庶或愧色，歸對妻兒仍熱惱。
農商工賈各有役，何况倡優及輿皂。
豈如老龔縛屋看青山，賃地於鄰甘種稻。
有男肯穫女習紡，布褐藜羹事翁媼。
天憐老龔忙爲貧，報以一閑非草草。
乃知富貴天不惜，閑處閑人古來少。
問龔胡爲閑處棲，告以中恬外無擾。
家傳古書數萬卷，充棟牙籤四圍繞。
興來拈讀拂蠹魚，興盡留殘聽啼鳥。
花陰坐久看日轉，葉徑行稀任風掃。
問閑何味作何說，口不能言心自了。
初從太白得微遇，晚向淵明飽問道。
區區擬議已不閑，非作非休此其稍。
我聞如是三嘆息，苦恨當年歸不早。
閑中之味肯見分，亦欲誅茅鏡湖小。
楊梅·其一
作者：蘇泂
朝代：宋

孫梅過盡官梅在，下番楊梅獨擅場。
喚作荔枝元不是，是渠猶著小紅裳。
楊梅·其二
作者：蘇泂
朝代：宋

每勤蕨葉護筠籠，獨自還丹表裏紅。
留與越人共夏祭，莫教惡雨打成空。
樂隠
作者：蘇泂
朝代：宋

橘隠仙人是乃翁，幾年涵養在其中。
商顔不出渾無事，安得開禧第一功。
次九兄秋句
作者：蘇泂
朝代：宋

愁多端的似無愁，何况周行苦滯留。
蘆簄月連銀界曉，榆關寒護玉峰秋。
挑燈屢作聞鷄舞，看劍長思躍馬遊。
從古封侯欠英傑，幽燕終欲笑談休。
次友人韻·其一
作者：蘇泂
朝代：宋

時事紛紛一笑中，卧看牆外石榴紅。
誰憐楚客當年意，與把離騷繼國風。
次友人韻·其二
作者：蘇泂
朝代：宋

先生休恨易俱東，弟子方欣色笑同。
早晚朝廷議恢復，請看裴度在軍中。
次潁叟弟送行韻
作者：蘇泂
朝代：宋

相傳衣鉢已分明，早覺詩含鮑謝情。
心腹於人惟有弟，襟懷無我獨非兄。
偶隨江路帆孤往，便憶梅窗酒對傾。
歲晚勉旃無廢學，他年夷惠看雙清。
次知縣兄曹娥渡句
作者：蘇泂
朝代：宋

自絕雙魚養，愁登老檜亭。
斷雲知意緒，流水付年齡。
撫穉頭空白，逢人眼未青。
貪生不既晚，無地學威靈。
次知縣兄韻
作者：蘇泂
朝代：宋

市少全依郭，人稀却似村。
湖山春氣早，烟雨畫圖昏。
倚樹花微落，吟詩酒屢溫。
親朋各南北，步屐款誰門。
次邢兄韻簡李簡夫
作者：蘇泂
朝代：宋

幽花契幽禪，夷下難爲情。
想見獅子床，天女問浄名。
至味有不釀，大音本希聲。
相逢寸紙間，公案今見成。
次陸放翁韻
作者：蘇泂
朝代：宋

登高望遠不可無，不可一日不讀書。
予方自委下濕地，君乃獨占高明居。
楊雲儻許客載酒，杜陵安得錢買馿。
徐行過君就書讀，頗幸借屋今連閭。
次韻七首·其一
作者：蘇泂
朝代：宋

隠几看魚樂，洋洋圉圉然。
一身隨見定，萬事任從前。
賣劍更農服，操觚耨紙田。
豈能無儉歲，固自有豐年。
次韻七首·其七
作者：蘇泂
朝代：宋

廢田爲屋宇，困士學農桑。
來者或相問，耕焉安得堂。
爲言吾欲醉，且去客無妨。
信有癡人夢，寧甘草徑荒。
次韻七首·其三
作者：蘇泂
朝代：宋

昵愛經過數，尊榮記憶疎。
頼收顔氏帖，誰奉子公書。
西夏方徵甲，東州且定居。
雖無南過雁，幸有北來魚。
次韻七首·其二
作者：蘇泂
朝代：宋

步蹇堪扶杖，頭童欲罷簪。
渚雲秋澹泊，庭樹晚蕭森。
秀穎垂千畝，遥青出寸岑。
本來關箇事，而獨可人心。
次韻七首·其五
作者：蘇泂
朝代：宋

香醪如蜜甜，村酒漸多添。
弄水閒移棹，看山自捲簾。
深心非木石，癡腹慣虀鹽。
莫作淵明解，逃魚本欲潛。
次韻七首·其六
作者：蘇泂
朝代：宋

茅茨依橘柚，鄰舍即烟波。
更與山爲伴，何憂屋不多。
功名元有命，嗤笑亦從他。
但願年年熟，杯來爾汝歌。
次韻七首·其四
作者：蘇泂
朝代：宋

山色對疎櫺，之人一似清。
水邊同婦飲，花下趁兒行。
養鴨期充膳，騎牛學治生。
時因把鋤暇，毋廢讀書聲。
次韻九兄秋吟五首·其一
作者：蘇泂
朝代：宋

不於烏鵲橋邊見，定向笙簫鶴上逢。
淅淅蕭蕭到荷葉，今年秋不屬梧桐。
次韻九兄秋吟五首·其三
作者：蘇泂
朝代：宋

凉稻翻翻卧滿畦，壺漿相勞各相携。
村南有底連綿雨，一夜船高樹葉齊。
次韻九兄秋吟五首·其二
作者：蘇泂
朝代：宋

醉挽銀河續壽盃，冰娥亦怕老相催。
三更自倚秋香立，待得靈㕙送藥來。
次韻九兄秋吟五首·其五
作者：蘇泂
朝代：宋

江平無意作波瀾，野曠山多入畫欄。
一段秋吟到幽渺，回頭三伏也風寒。
次韻九兄秋吟五首·其四
作者：蘇泂
朝代：宋

爲愛秋風吹弊廬，忽然詩思滿江湖。
橙香夢澤團臍蟹，蓴老吳江巨口鱸。
次韻仲歸喜雨有肯顧之意
作者：蘇泂
朝代：宋

願試黄昏上古湯，社中今得沈東陽。
素衣肯爲緇塵染，秀句殊增灌頂涼。
不惜聯翩過舊隠，也欣滂沛洗炎光。
預知定得驚人語，約略眉間喜氣黄。
次韻古梅
作者：蘇泂
朝代：宋

獨立枝南萬事非，歲寒引去合知幾。
伯夷自信西山餓，公望何須東海歸。
笛外數聲空入夢，江頭一樹忽斜暉。
相看有愧垂垂老，莫遣無端片片飛。
次韻呂清父錄參
作者：蘇泂
朝代：宋

雨脚如麻數日懸，家貧上漏復旁穿。
天工却與人爭氣，賜得青苔百萬錢。
次韻曾文清公復熱句
作者：蘇泂
朝代：宋

百頃滄波望似空，鑿冰吾欲浸其中。
何言雷電不爲雨，須信梧桐自有風。
子晉臺頭笙遠近，西真池面玉丁東。
行牋章奏求清冷，乞取玄冥換祝融。
次韻望海亭
作者：蘇泂
朝代：宋

城裏偏高處，分明見海潮。
鸛巢多碧樹，人語半丹霄。
州宅樓臺近，居民市井遥。
芳時一來此，因得離紛囂。
次韻潁叟弟耕堂即事·其一
作者：蘇泂
朝代：宋

聖賢畏虛名，蠻貊有誠服。
仕雖志溫飽，鮮不餒其腹。
爾來讀書者，妄意天雨粟。
東皋春一犁，往哉駕黄犢。
次韻潁叟弟耕堂即事·其三
作者：蘇泂
朝代：宋

儒冠誤終身，其始從上士。
頭白賦歸來，不腐已其次。
我今戒兒姪，萬卷易雙耜。
向使微阿連，幾敗乃公事。
次韻潁叟弟耕堂即事·其二
作者：蘇泂
朝代：宋

耕田可無田，耕道豈得道。
物生豈區區，天意非草草。
林茂鳥知歸，水清魚惡擾。
勿謂小人哉，請學樊須老。
次韻潁叟弟耕堂雜興六首·其一
作者：蘇泂
朝代：宋

莫求名字滿鄉閭，且讀平生萬卷書。
青箬笠邊無不可，黄金带後欲如何。
次韻潁叟弟耕堂雜興六首·其三
作者：蘇泂
朝代：宋

吳蜀歸來興寄遐，天將清氣與貧家。
雙雙蝶舞宜男草，箇箇蜂銜附子花。
次韻潁叟弟耕堂雜興六首·其二
作者：蘇泂
朝代：宋

繚繞州城带雨長，雨餘雲氣亦飛揚。
小樓別有幽欣處，時復風吹荷葉香。
次韻潁叟弟耕堂雜興六首·其五
作者：蘇泂
朝代：宋

已芸何似與人芸，水旱螟蝗不可聞。
必欲糠粞飽雞鶩，明年余作勸農文。
次韻潁叟弟耕堂雜興六首·其六
作者：蘇泂
朝代：宋

珍重新來十絕詩，末章砥柱不能移。
因思唐代諸公子，故少撞鐘得意時。
次韻潁叟弟耕堂雜興六首·其四
作者：蘇泂
朝代：宋

莫怪龐公不入城，都緣無事可牽縈。
客來遇酒飲何害，客去投床夢亦清。
次韻潁叟弟送行
作者：蘇泂
朝代：宋

間道驅車逐帥旗，別情惟有弟兄知。
百年同好少張仲，舉世誰人似子期。
竹葉尚堪中酒聖，梅花真是斷腸枝。
蒼崖縛屋歸來好，此計輸君我後時。
次韻潁小弟秋日
作者：蘇泂
朝代：宋

遊鱗羈羽任浮沉，老大凄然感歲陰。
風底波紋生別浦，雨餘山影出疎林。
殘年不足償多病，萬事寧須付有心。
滿眼黄花一杯酒，愴懷元弗爲聽砧。
次韻知縣三兄
作者：蘇泂
朝代：宋

楊柳依依萬縷絲，梅花無計與扶衰。
十分酒滿悶如昨，一半春休雨未知。
安得詩書成保社，畧容巖壑有心期。
扁舟短策尋常事，肥馬輕裘我不爲。
次韻知縣兄
作者：蘇泂
朝代：宋

秋聲物物類歌豳，旋轉天機屬大鈞。
一雨薦凉全却暑，兩湖添綠不生塵。
黄花又近重陽酒，白髮長思五柳人。
急喚西風與湔洗，恨無好句逐時新。
次韻知縣兄
作者：蘇泂
朝代：宋

露坐僊人餐沆瀣，水行漁父燭鬚眉。
民間闔戶紛紛是，如此清凉睡不知。
次韻知縣兄夏夜古調
作者：蘇泂
朝代：宋

非禽胡能飛，羽翰上青霄。
非木胡能花，開謝隨驚飈。
始予眷所生，於世免塵囂。
頗知師甯蘧，貧樂富無驕。
異哉肯顧我，古音日寥寥。
介然守其業，彈琴自逍遥。
採苡以永晨，芻藁以終宵。
尚思舉斯人，還復淳其澆。
言瞻彼穹矣，維斗南之杓。
言瞻彼水矣，維海東之潮。
慨然契薰兮，邈余逮虞姚。
次韻知縣兄秋懷三首·其一
作者：蘇泂
朝代：宋

便腹應難飽以書，今年田穀未寬紓。
朋從相過無祗待，自起園中摘我蔬。
次韻知縣兄秋懷三首·其三
作者：蘇泂
朝代：宋

靈均心事少陵詩，青竹林邊白竹籬。
自把寒花看新鴈，今年强似去年衰。
次韻知縣兄秋懷三首·其二
作者：蘇泂
朝代：宋

秋花秋水兩相宜，白髮於秋更有期。
三十年來無世味，清修除是老僧知。
次韻芻父上巳日同遊朱園四首·其一
作者：蘇泂
朝代：宋

朱園好在竹平安，地主相携到不難。
記取今年修禊日，三人於此向風湍。
次韻芻父上巳日同遊朱園四首·其三
作者：蘇泂
朝代：宋

飲散墦間祭肉殘，林深終日閉幽蘭。
重來野客朱邢我，坐久摩挲馬柱看。
次韻芻父上巳日同遊朱園四首·其二
作者：蘇泂
朝代：宋

野水青山非昔祠，奠觴那復計醇醨。
拋梁有詠誰其續，除却靈均世不知。
次韻芻父上巳日同遊朱園四首·其四
作者：蘇泂
朝代：宋

柳長沙白草離離，萬物東南漸絜齊。
自折桃花翫春水，人生修短總成泥。
次韻芻父大篇
作者：蘇泂
朝代：宋

我生兩脚半八區，歸來狹視東南隅。
東南禹跡今綠蕪，百歲幾見人歐蘇。
聞石藴玉川含珠，山乃秀潤源不枯。
胸蟠萬卷味道腴，落紙所至雲錦鋪。
爾來大似天眷吾，貺以佳友令相娛。
邢子韻勝開冰壺，湘湖與我初索途。
謂此巨浸其是歟，今夕不飲可得乎。
吾儕固不如林逋，吟詩寫壁無處無。
雜蓴便食不用厨，湘湖豈即輸西湖。
貰錢沽酒勞老夫，酒酣肆筆衫袖烏。
不覺月墮三更餘，荷香染袂露濕膚，開堂復駕紅塵車。
君勿笑人生意氣傾堪輿，所得未必如所圖。
次韻芻父秋懷·其一
作者：蘇泂
朝代：宋

髮短日益白，眼昏時見花。
無人知若士，有句可雄誇。
籬菊風前蕊，山梅雨後葩。
平生蘇季子，猶足送年華。
次韻芻父秋懷·其三
作者：蘇泂
朝代：宋

太史龜堂上，重來不忍看。
更無時往復，徒有竹平安。
世事翻仍覆，人情燠易寒。
何時一樽酒，同訪小方干。
次韻芻父秋懷·其二
作者：蘇泂
朝代：宋

幸免名爲累，應無口啟羞。
竺書時掛眼，衲被久蒙頭。
未仕胡三已，論才宜四休。
商宗如見夢，依舊濟川舟。
次韻芻父秋懷·其五
作者：蘇泂
朝代：宋

士有修身者，娟如女在房。
刈蘭供作佩，採菊當爲糧。
春樹翻疑雨，秋花却耐霜。
從來輿涉意，晚棹轉微茫。
次韻芻父秋懷·其六
作者：蘇泂
朝代：宋

四十纔如此，將來事可吁。
長齋甘短褐，舊債壓新租。
已覺身何有，行當夢亦無。
茅簷負朝日，黄卷足相娛。
次韻芻父秋懷·其四
作者：蘇泂
朝代：宋

逢人惟婞直，過事懶依阿。
菊引陶彭澤，鳶驚馬伏波。
衰年如意少，行路得詩多。
彼其皆車服，嗟嗟如命何。
次韻芻父試罷有述
作者：蘇泂
朝代：宋

筆耕亦農耕，後種有先熟。
穀終貴於稗，種詎不如稑。
里門富驕兒，昨者車擊轂。
一朝禍機至，悔不初碌碌。
因而利生鈍，甚羨平爲福。
翩翩歸來賦，寫壁仍畫軸。
有來顧之唾，謂豈好題目。
予方友鷗鷺，渠自行雁鶩。
同參聽誰詣，勇往何待卜。
君才十倍我，書已萬卷讀。
邊頭尚征戰，時事非曩夙。
雖遲劉蕡對，肯效包胥哭。
次韻葛天民
作者：蘇泂
朝代：宋

心火調停久不燒，詩書聊以永今朝。
擬尋筇杖遊還懶，望見梅花意已消。
原憲既貧應甕牖，顔回所樂是簞瓢。
歲寒交友今餘幾，留取人間作後凋。
次韻葛天民
作者：蘇泂
朝代：宋

搗柏爲香炷，煎茶當酒杯。
鬢因兒女雪，心向利名灰。
茅屋湖邊住，柴扉柳下開。
殘年未歸去，排日爲公來。
次韻虞叟九兄七月一日作
作者：蘇泂
朝代：宋

日月跳丸逝不留，吟蛩得意蛻蟬憂。
終更末伏應無暑，望見中元便有秋。
風爽氣先青草動，雨凉心共白蓮幽。
誰能跨鶴乘西顥，三十三天取次遊。
次韻虞叟兄
作者：蘇泂
朝代：宋

百嘉萌動春來意，兩頰參差少日紅。
有底心情桃葉渡，不堪時世柳花風。
先朝諸老知誰健，短歷今年又已窮。
忙事盡歸趺坐裏，侯封從付立談中。
次韻詹仲信梅花
作者：蘇泂
朝代：宋

莫教一片復隨波，月底風前許細哦。
花與吾人本無負，吾人自負此花多。
次韻趙去華提幹夏日雜興七首·其一
作者：蘇泂
朝代：宋

老子軒冕總相忘，歸辦芙蓉製作裳。
多少隠淪天下士，無人知我亦何傷。
次韻趙去華提幹夏日雜興七首·其七
作者：蘇泂
朝代：宋

貧甚誰傳辟穀方，閉門飲水自徜徉。
無求無欲無魔惱，月白庭空一炷香。
次韻趙去華提幹夏日雜興七首·其三
作者：蘇泂
朝代：宋

幸是安心無可病，不曾爲米底須歸。
養成乳鹿充神駕，散拾殘雲補道衣。
次韻趙去華提幹夏日雜興七首·其二
作者：蘇泂
朝代：宋

客醉如何我獨醒，山空時落澗泉聲。
年來不踏長安市，贏得詩書一味清。
次韻趙去華提幹夏日雜興七首·其五
作者：蘇泂
朝代：宋

忽然鏡裏一絲絲，老却英雄不自知。
夜半閑來看青史，百年有盡此身危。
次韻趙去華提幹夏日雜興七首·其六
作者：蘇泂
朝代：宋

山外情知更有山，幾多突兀共巑岏。
一從夢到天壇後，轉覺丘陵不足看。
次韻趙去華提幹夏日雜興七首·其四
作者：蘇泂
朝代：宋

植立不徒當日計，顛冥忍受一饑驅。
吟成拙賦何曾拙，喚作愚溪豈是愚。
次韻邢季允梅花
作者：蘇泂
朝代：宋

懷想西湖一樹冰，有誰人似此花清。
何當共泛波微綠，更得同看月正盈。
次韻馬季思禁體雪二首·其一
作者：蘇泂
朝代：宋

滌盡妖氛氣，粧成富貴冬。
梅花香處覺，人意火邊濃。
未暖那飛絮，非寒底見松。
絕憐階下竹，腰折爲誰恭。
次韻馬季思禁體雪二首·其二
作者：蘇泂
朝代：宋

庭樹曉毿毿，行空馬脫驂。
瑞臻平地尺，白見一年三。
照眼花猶散，齊腰話可參。
岑樓尋勝賞，溪泛此何慚。
次韻高似之秘書謝薛書記七月二十七日早桂
作者：蘇泂
朝代：宋

翠蕤低映鬰金裳，昨夜千門萬戶凉。
蟾小未禁僊掌露，犀寒先透玉墀霜。
喚回臨水登山意，惱亂薰天撲地香。
歲歲爲花愁不徹，雅歌欲和底成章。
次韻高秘書
作者：蘇泂
朝代：宋

高郎水江漢，波浪所從出。
讀書識大體，於世無棄物。
誰歟戒盈滿，視彼欹器側。
如君執謙柄，我不能萬一。
羣公石渠上，天子正側席。
翻然侍親歸，袍茜髮黑漆。
老仙顧之笑，吾與子居越。
人生屈伸肘，猶動靜語默。
非無鶴乘軒，亦有驥在櫪。
忠當盡臣節，孝則共子職。
煌煌周孔意，千古照簡冊。
吾儕負君親，但守不黔突。
次韻高秘書謁陸待制二首·其一
作者：蘇泂
朝代：宋

人物推前輩，聲名重泰山。
斯文無毀譽，吾道有間關。
袖短方妍舞，弓强愧力彎。
風舟雖屢引，中路忍追還。
次韻高秘書謁陸待制二首·其二
作者：蘇泂
朝代：宋

海上三神宅，人間陸放翁。
談諧詩雅詠，任己易屯蒙。
松竹當姬侍，鷗禽是僕童。
後來那可計，應有不如公。
次馬季思十韻
作者：蘇泂
朝代：宋

巷內有佳人，其志介如石。
沉酣數千卷，徑草無行迹。
秋清入肺胃，籬落牽牛碧。
詩成錦繡段，裁剸非刀尺。
如聞急徵召，厚甚帛加璧。
毋庸北窗下，細字朱黄釋。
嗟余世無用，痛飲時墮幘。
思君不相見，誰與浮大白。
中年友朋減，生意天壤迮。
何時樗隠園，容我分半席。
正月二十七日陪唐子耆登卧龍時稼軒已去令人懷之
作者：蘇泂
朝代：宋

晴雨煙雲態，高深會見聞。
亂山依越定，一水向吳分。
元白諸侯表，楊王俊士羣。
春風到紅綠，花草總能文。
正月五日謁放翁留飲歡甚
作者：蘇泂
朝代：宋

若人大槐中，不作螻蟻夢。
春風鬢鬚綠，文字凌屈宋。
昨朝我訪之，杯酒頗自奉。
魚蝦雜淮海，狼藉蔬果衆。
妍譚到嘲謔，嘉我一笑共。
末言神仙事，於世本無用。
但可於世人，矯首飛鴻送。
故公所言者，大抵靜觀動。
胡能更八十，異日亦高冢。
絕憐稽山下，不逐梅笋貢。
堂前謾名龜，堂下或歌鳳。
壽公晚唐衣，聊爲吾道重。
武昌
作者：蘇泂
朝代：宋

南樓絲管日紛紛，一带春江浸碧雲。
遺老相逢問年幾，白頭閒話岳將軍。
歲杪
作者：蘇泂
朝代：宋

客子船都泊，幽人夜獨醒。
五更初水長，四壁盡歌聲。
已若從吾好，因之念此生。
行年半七十，歲事復崢嶸。
歸棹
作者：蘇泂
朝代：宋

形役何時已，凄凉莫更論。
雁啼雲背月，人語水邊村。
十月冬猶暖，三杯酒易昏。
悠悠信歸棹，今夜宿誰門。
歸自臨安
作者：蘇泂
朝代：宋

一鐵君王鑄已成，忽然淮上羽書驚。
歸來依舊當時我，添得髭鬚白數莖。
歸自都城
作者：蘇泂
朝代：宋

竹樹齊平綠似城，朱櫻初熟粲繁星。
今年趁得春歸伴，買飯蕭然舊驛亭。
歸自陶山舟中示暹姪
作者：蘇泂
朝代：宋

鐘聲四山晚，一舸鏡中歸。
遠舍火明樹，寒天露濕衣。
塔高城不禁，林暗鳥疇依。
有句傳猶子，吾疎合世違。
歸越中所居
作者：蘇泂
朝代：宋

閑居寡人事，棲遲倦所務。
雅志歸去來，青山越中住。
爻辭翫往聖，門蔭資先祖。
雖云隠遁情，尚眷諸親故。
歲時酒一尊，聊樂我東土。
采蓮樵風徑，看竹蘭亭路。
心亨體攸適，干祿靡希遇。
百年儻有程，庶近嚴光墓。
江上遣心
作者：蘇泂
朝代：宋

風帆等駿馬，突出不受羈。
羣山望如豆，轉盼羅窗扉。
頃居長安城，小駟驅以馳。
塵埃困煩促，滯留費憂思。
不知葭葦鄉，閟此天地奇。
鷗禽亦佳尚，潔身固我師。
下上萬頃光，夫豈矜其私。
物生各有適，我適君無之。
掀髯倚柁樓，一笑了百癡。
商歌詎成音，逝者方如斯。
江次
作者：蘇泂
朝代：宋

舟閣山橫水見沙，黄塵爲客鬢初華。
江春寂寂歸無計，一樹臨風落杏花。
江頭曲
作者：蘇泂
朝代：宋

青山何似越山青，年少經行得老生。
欲結茅庵江上住，却嫌山水太分明。
泊祠下詩
作者：蘇泂
朝代：宋

潮小淹留孝子祠，雪花須要老夫詩。
鐘聲篷底不知處，却似姑蘇夜泊時。
泊通明
作者：蘇泂
朝代：宋

午夜通明泊，朝來自啟篷。
驟看潮带雨，還作雪隨風。
酒薄愁無料，詩難老未工。
疎寮有奇士，恨不此行同。
泊頭陀寺
作者：蘇泂
朝代：宋

世上身名孰是非，維舟日日釣魚磯。
長江天闊不知處，夏口青山人夜歸。
浙江
作者：蘇泂
朝代：宋

演迤來何代，崩騰直至今。
飛潜知險地，征逐欠閒心。
西障殘山渺，東流大海深。
會携秋月色，徐聽夜龍吟。
浣花溪
作者：蘇泂
朝代：宋

抱郭清溪一带流，浣花溪水水西頭。
重來杜老誰相識，沙上鳬雛水上鷗。
海棠花放簡馮元咨二首·其一
作者：蘇泂
朝代：宋

游絲無頼小庭空，夢想君家合樹紅。
曾向西川親畫得，舉家終日看屏風。
海棠花放簡馮元咨二首·其二
作者：蘇泂
朝代：宋

坡仙不作黄州去，更把嫣紅向阿誰。
後夜秦莊照華燭，幾時馮圃折高枝。
混迹
作者：蘇泂
朝代：宋

桃花新綠漲溪橋，楊柳傞傞弄舞腰。
二月不堪寒尚在，一春無那病相撩。
書編讀半懶重讀，爐籀燒殘欣復燒。
老向人間除妄想，但思混迹向漁樵。
淹泊
作者：蘇泂
朝代：宋

淹泊何如此，歸來亦偶然。
江寒惟罩雨，船晚各炊煙。
宿雁起無借，饑烏鳴乞憐。
遥傳潮入浦，孤埭已爭牽。
清凉寺
作者：蘇泂
朝代：宋

倚石爲城竟是癡，春風秋雨柰何其。
山容似鐵猶能改，世事如棋未可知。
廟食孫郎餘草莽，龕燈彌勒賸流離。
相逢一笑真難得，把筆賡詩記此時。
湖中
作者：蘇泂
朝代：宋

湘湖夢不到，今日到湘湖。
草木儘春色，山川如畫圖。
雨慳蓴摘後，花發燕飛初。
張翰平生意，扁舟未可無。
湖樓
作者：蘇泂
朝代：宋

奔走何時得小閑，幾年心事入蒼灣。
小樓正在湖深處，輸與吾徒日夜看。
湘湖飲平遠亭口占呈邢芻父
作者：蘇泂
朝代：宋

我屐欲行山路遠，我舟欲泛湖水深。
湘湖湘湖在何許，不在天上終可尋。
君才未減邢居實，藥品之中貴參朮。
君歸芹省我湘湖，夜看月明朝日出。
漁父
作者：蘇泂
朝代：宋

漁翁年幾雪垂肩，釣罷歸來月一船。
明日酒醒尋伴侶，賣魚依舊禹祠前。
潁叟弟贈別韻
作者：蘇泂
朝代：宋

狙公多詐惑朝三，蟻穴何知亦戰酣。
世上規行無中矩，人間北看有城南。
懷哉畎畝終從欲，老矣江湖合罷參。
便道阿連同結屋，未妨作繭似春蠶。
濯錦江
作者：蘇泂
朝代：宋

機絲波影借光華，巴女臨流住幾家。
爭向芳菲偷錦樣，織成平白濺江花。
灧澦堆
作者：蘇泂
朝代：宋

灧澦堆頭一葉舟，半年人共水東流。
平生快意纔如此，不數東南數十州。
無題
作者：蘇泂
朝代：宋

愛酒陶彭澤，能詩陳後山。
浮沉將底用，長大若爲顔。
鏡面舟一葉，梅邊屋數間。
饒君雙鬢白，還我半生閒。
無題·其一
作者：蘇泂
朝代：宋

綠雲無據玉樓空，回首悲歡一夢中。
爲憶當時裙樣色，隔牆嫌見石榴紅。
無題·其三
作者：蘇泂
朝代：宋

夢到巫山起較遲，花梢日在不多時。
關心自對空梁語，一箇飛來燕子知。
無題·其二
作者：蘇泂
朝代：宋

月樣梳橫鬢脚傾，弄簫騎鶴上青冥。
歸來自摘金莖露，手寫黄庭一卷經。
無題·其四
作者：蘇泂
朝代：宋

樹端浮綠漲連雲，青草池亭不見人。
猶有薔薇數枝在，雖然是夏亦如春。
熱
作者：蘇泂
朝代：宋

夏雲端的似奇峰，忽作頹牆四面紅。
坐想微風過荷葉，夢成疎雨滴梧桐。
浮家何計來波上，舉扇無因出焙中。
三十餘年吟冷語，今年吟到水晶宮。
猛虎行
作者：蘇泂
朝代：宋

君不見蜀山之高直上登雲梯，草邊路側多少豹狼蹄。
盤龍山下三脚虎，震天一嘯回風低。
橫拖騾馬捉豬犬，咆哮出入吁無時。
有時人立作氣勢，團目金努矜毛皮。
跳林越澗伏榛莽，亦挾一子携其妻。
妻兒子母誰不愛，難以人肉賙其饑。
好生之德乃天相，殺人正自人殺之。
吁嗟此虎獨三足，明白罪狀人皆知。
如何擊搏更不念，白晝坐使行人迷。
昨宵風雨振林薄，颯沓萬仞千夫隨。
一夫爭先探其穴，曳出斫死橋之西。
寢皮食肉志不厭，亦戕其母烹其兒。
初圖一虎得三虎，頓令此類無留威。
何如千山盡勦絕，眼見蜀道都平夷。
乃知强梁不足貴，人世豈得無危機。
獨鳥
作者：蘇泂
朝代：宋

獨鳥愁歸翮，霜寒謝世紛。
夢遥鄉思局，砧急酒醒聞。
一笑胡爲爾，中年更不羣。
頗疑當日論，飽飯薄能文。
玉斗
作者：蘇泂
朝代：宋

玉斗撞來事已殊，豈知天命有乘除。
秦人自愛三章法，枉却先生膽氣麤。
玉麟堂上偶成
作者：蘇泂
朝代：宋

雨燕飛仍集，池荷密復疎。
無心應人事，隨意數遊鱼。
碑字千年冷，薰風五月初。
玉麟堂上客，曷日賦歸歟。
玉麟堂上口占呈趙大資
作者：蘇泂
朝代：宋

節旄彈壓萬旌旗，中使傳宣表睿知。
重見相公官又長，宛然謙下蜀中時。
王千里得晉獻之保母碑及硯索詩
作者：蘇泂
朝代：宋

客從王家來，示我王家物。
云是彼樵者，墾山之所得。
升沉有時節，至寶不浪出。
祖先暨兒息，嗜好俱第一。
青氈未渠失，近代無此筆。
觀其逼人處，造次神品入。
石遺半缺齧，行草百十七。
昭陵不可及，季孟精爽集。
天地倏開張，鬼神爲之泣。
泓也玉璧姿，肯爲泥沙沒。
嗚呼黄祊殉，人事止枯骨。
臨池例飲墨，有底鵝領識。
夫君矧其後，妙契過漂石。
居然今視昔，年數正八百。
琢句
作者：蘇泂
朝代：宋

琢句真無益，論詩新有名。
客懷無遠近，人事只翻騰。
積水明寒樹，饑鴻咽夜聲。
半年安坐得，又作雨中行。
琴臺
作者：蘇泂
朝代：宋

朱絃牢落更誰聞，青草臺高鶴唳雲。
尚有茂陵多病後，眼前相對卓文君。
瓊花
作者：蘇泂
朝代：宋

一樹婆娑種月華，夜闌依舊護風沙。
今年不往揚州過，曾看夫人廟裏花。
甘露歌上呈留守門下侍郎
作者：蘇泂
朝代：宋

太微淵默嚴不動，斗爲其車運中央。
四序回旋變造化，一杓直指無偏傍。
柄臣比之號八柱，一柱難闕各有當。
紹熙元年圖舊德，更公玉麟使過國。
屹然山立天子重，列作八柱扶天極。
天極尊嚴物有道，不減不溢常不忒。
均勞於外天闕柱，至今朝廷虛衮舄。
皇皇辟君明如日，安用動威偃禾木。
奉以甘露太和液，飲太液親壽益公，雖老歸致太平萬物好。
用陶己酉歲九月九日韻
作者：蘇泂
朝代：宋

壺罇湛名酒，四散會朋交。
黄菊雖未開，翠木亦已凋。
駕言彼墟矣，佳處聊登高。
山晴歛將夕，宇浄豁層霄。
迨我色笑同，息爾筋力勞。
人情旱欲濡，來蘇慰乾焦。
儻然隨運往，冥契彭澤陶。
有花即重九，何必須今朝。
病中排悶
作者：蘇泂
朝代：宋

中年一病一回覺，老大康寧知更難。
只今四十已華髮，未到七旬應碧山。
故疆風土望莫及，前輩典刑追不還。
但願生生遇堯舜，耕田鑿井泰嵩間。
登樓
作者：蘇泂
朝代：宋

秋林薄薄半棲鴉，城脚荷花一带斜。
碧色暮雲三萬里，不知魚網是誰家。
登樓
作者：蘇泂
朝代：宋

越客西來隠姓名，扁舟浩蕩逐江行。
岳陽樓上三更後，自倚欄干看月明。
白首
作者：蘇泂
朝代：宋

白首百歲期，青春三月暮。
荒凉雞下柵，寂寞鶑啼樹。
山水越王城，行人雨中去。
白鷗
作者：蘇泂
朝代：宋

白鷗相見忽相猜，居士星星似我哉。
習懶更無詩一句，澆愁惟有酒三杯。
看梅倣雪行過去，翫月如霜弄影來。
學得平生安樂法，等閑不受鬢毛催。
百家泊
作者：蘇泂
朝代：宋

舟子更相語，泥深不可行。
擁裘聽水響，無寐到天明。
篷背瀟湘雨，溪南欵乃聲。
在家那汝覺，數舍許離情。
看雨
作者：蘇泂
朝代：宋

荒池三月雨，閑看水生文。
客少苔上階，屋老樹遮門。
幽心契子綦，隠几若忘言。
鶑聲何從來，還思借宅聞。
石鏡
作者：蘇泂
朝代：宋

鑿石何年種月輪，清光終夜照香魂。
凄凉不比班姬扇，猶是君王送死恩。
秋夜·其一
作者：蘇泂
朝代：宋

一派銀河似練橫，淺深波浪浸天青。
夜闌忽有風吹動，摇漾南箕北斗星。
秋夜·其二
作者：蘇泂
朝代：宋

一點流螢自入扉，清風都向草頭吹。
眠稀又被啼螿妬，看見新凉上小時。
秋夜有感·其一
作者：蘇泂
朝代：宋

燈影三更夜，蟲聲四壁秋。
雨階疎滴滴，風幔颯悠悠。
朋友新凋喪，湖山舊釣游。
平生匡復志，老去未能休。
秋夜有感·其二
作者：蘇泂
朝代：宋

樓上幾當當，殘更引漏長。
月明山樹濕，露下藥苗香。
朝野衣冠異，郊原故物傷。
平生三徑草，此夕更蒼凉。
秋夜登湖橋
作者：蘇泂
朝代：宋

平湖秋水滿拍拍，恰好三月桃花春。
所不同者一輪月，下上青鏡奩寒銀。
我來跨湖橋頂坐，月照水光光照我。
春暄那得抵秋清，自摘霜華餐露顆。
秋感
作者：蘇泂
朝代：宋

朱槿不堪留，牽牛上竹幽。
蛩聲清奪漏，鷹翮勁思秋。
掩卷悲先哲，看山憶舊遊。
閨情兼旅夢，百慮五更頭。
秋感
作者：蘇泂
朝代：宋

油窗漠漠雨垂垂，秋盡江南草木知。
促織到頭無一語，不知能有幾多絲。
秋日泛鏡中憩千秋觀
作者：蘇泂
朝代：宋

病起重來理釣絲，扁舟迨及素秋時。
舊交猶有青山在，幽趣唯應白鳥知。
冉冉年光行老矣，茫茫世路欲何之。
秦皇酒榼苔封遍，虛負霜螯左手持。
秋聲
作者：蘇泂
朝代：宋

枕邊無寐骨毛輕，露欲爲霜月正明。
一葉梧桐如喚客，起來搔首聽秋聲。
秋興·其一
作者：蘇泂
朝代：宋

秋高朔馬肥，壯士多感激。
起看天宇空，萬物盡陰黑。
連年稍艱食，所至多盜賊。
人情有馴致，世或尚姑息。
坐令鼠子輩，漸欲穴我室。
苟生各有養，飛走隨所得。
奪攘乃如此，彼計多變易。
我生無根蒂，尚守祖父宅。
邇來時命乖，僕僕州縣客。
兩親化爲土，弟妹各狼藉。
箕風度窗牖，蟋蟀催婦織。
貧家一匹絹，已費幾蠶力。
夫妻僅補綴，幸寬兒女責。
復思後來事，對酒不能喫。
人言有定數，禍福那可擇。
胡爲自慘戚，三十頭雪白。
秋興·其二
作者：蘇泂
朝代：宋

貧居應閉門，原憲乃非病。
讀書到周孔，歲晚吾事竟。
佳哉亦可樂，妙在得所性。
於時俗慮少，魚鳥共涵泳。
蘆花深兩槳，秋色滿湖鏡。
頗懷梅子真，屢起泛舟興。
明當文會友，聖處一參訂。
此生飯不足，敢不聽於命。
秋風·其一
作者：蘇泂
朝代：宋

秋風清入骨，秋樹薄於雲。
老去悲時序，新來斷句文。
燕鴻相背發，涇渭一生分。
信有難言事，天高不爲聞。
秋風·其二
作者：蘇泂
朝代：宋

秋風荷葉老，秋月桂枝生。
萬物四時意，八荒雙眼明。
憂虞滋疾病，治亂閲陰晴。
秔稻今年少，無勞社酒傾。
稅馬盤沙
作者：蘇泂
朝代：宋

故里何人起卧龍，飄然琴劍只西東。
馬頭忽與長安近，又聽三茅觀裏鐘。
窮
作者：蘇泂
朝代：宋

已著風帆似馬奔，雪花無數入船門。
詩窮到處無醫治，愁絕湘江浸楚魂。
端午日宮宴二首·其一
作者：蘇泂
朝代：宋

仙裝宮樣一羣羣，花外花間藹若雲。
羞澀葵榴無舉止，盡傾顔色向南薰。
端午日宮宴二首·其二
作者：蘇泂
朝代：宋

香萱夾和宜男草，高下山梔安石榴。
一樣薰風分五色，蜀葵林畔按涼州。
簡劉武子
作者：蘇泂
朝代：宋

落拓劉郎醉未醒，少年名字以詩行。
流傳謾有南朝體，蕭寺如今白髮生。
簡寄
作者：蘇泂
朝代：宋

綠樹千家雜，青山四郭新。
須知太守印，合付謫仙人。
波浪窺東海，樓居近北辰。
不過行儉德，彼瘠本王臣。
簡德允
作者：蘇泂
朝代：宋

言歸四十日，兩度得尋君。
貧病有諸子，情懷無半分。
梅花年後雪，雁翅屋東雲。
早晚扁舟興，能來與細論。
簡朱子大學士一首
作者：蘇泂
朝代：宋

石家曾作送君來，建業收書未得回。
只道還家仍款曲，誰知分袂許悲哀。
冥間孰與論心事，世上誰堪共酒杯。
昨到帷堂前後奠，却瞻喬木肺肝摧。
簡朱子大學士二首·其一
作者：蘇泂
朝代：宋

亭上經秋宴，同鄉見亦難。
鬢從前度白，楓是此回丹。
句法流傳否，交情寤寐間。
重來興不盡，誰棹小舟還。
簡朱子大學士二首·其二
作者：蘇泂
朝代：宋

人間三十六，曾未識朱園。
一昨袁絲飲，通宵謝屐痕。
厨燈猶琢句，山雨未移樽。
子大真吾敬，心期重款門。
簡紫芝
作者：蘇泂
朝代：宋

一隻林家鶴，饒君骨更清。
愛山幾廢日，琢句恐傷名。
稍得湖邊住，常來寺裏行。
相逢怪相喜，同病又同庚。
簡趙世卿
作者：蘇泂
朝代：宋

舍弟歸承折簡來，知君琴劍返天台。
人生百歲都能幾，兩度經過見一回。
簡趙紫芝
作者：蘇泂
朝代：宋

別久似相忘，因行遇道傍。
問知元姓字，傳讀是文章。
鶴骨秋逾瘦，松身老更長。
十年猶九品，如我合耕桑。
簡銛朴翁兼簡敬叟二首·其一
作者：蘇泂
朝代：宋

雪花梅萼兩婆娑，梅雪相催柰老何。
只合孤山訪和靖，不應華屋比東坡。
詩情可喜絲生鬢，歸意猶須冰泮河。
林下相尋未岑寂，木魚能拍鳥能歌。
簡銛朴翁兼簡敬叟二首·其二
作者：蘇泂
朝代：宋

生機幻法不無神，信手拈來却是真。
雪月梅花同一色，陳黄蘇老只三人。
論詩已具頂門眼，選勝直賒頭上春。
普請西湖作公案，與師聊結未來因。
簡高秘書
作者：蘇泂
朝代：宋

昨日山中雲，今朝山下雨。
天時或定數，人事恐無據。
蕭條吟梁父，士有遇不遇。
不見龐德公，移家鹿門去。
簷雪
作者：蘇泂
朝代：宋

簷雪無風久未消，貧家昨夜有瓊瑶。
明朝却與隣人笑，只作清齋水一瓢。
紅梅·其一
作者：蘇泂
朝代：宋

遊仙一曲夢初回，依舊江南鼎鼐才。
歲晚應嫌太孤寂，未妨隨俗引三杯。
紅梅·其三
作者：蘇泂
朝代：宋

等觀非白亦非紅，開落那知色自空。
落葉成陰花又子，幾將心事託東風。
紅梅·其二
作者：蘇泂
朝代：宋

天與清高孰我過，歲寒只合老岩阿。
無端自學閑桃杏，只恐情多事亦多。
紅梅·其四
作者：蘇泂
朝代：宋

空牆碧水芳菲處，泣盡臙脂恨不銷。
不遣二妃陪舜葬，故應淚沁雪枝條。
紫芝申之有月夜賡唱俾予續之
作者：蘇泂
朝代：宋

樓高發興微，山水自清輝。
有月略窺枕，無風時動扉。
他生嫌火食，投老羨空飛。
安得余盧趙，相從去不歸。
綠萼梅·其一
作者：蘇泂
朝代：宋

棄得丹成卸羽衣，更餐日彩弄晨曦。
九疑魂斷歸無計，自倚湘筠醉幾時。
綠萼梅·其二
作者：蘇泂
朝代：宋

水仙分御六銖衣，雲作中單翠作蕤。
占斷芳園無兩樹，月明倒影浸愁漪。
綠陰·其一
作者：蘇泂
朝代：宋

綠樹陰中石枕頭，功成不願割鴻溝。
君看上蔡牽黄犬，悔殺人間萬戶侯。
綠陰·其二
作者：蘇泂
朝代：宋

佳木豐交午蔭稠，門闌青草沒階頭。
道人洗浄箏琶耳，睡起一聲黄栗留。
續舊句
作者：蘇泂
朝代：宋

人人不識句中眼，請問吾家岩壑翁。
只把荒耽譏晉士，那知經濟在其中。
美人
作者：蘇泂
朝代：宋

美人隔秋水，別我今何時。
晨興念良覿，路遠莫致之。
安得雙翅翰，飛去東南陲。
矢心菖蒲花，白首以爲期。
老杜浣花谿圖引
作者：蘇泂
朝代：宋

拾遺流落錦官城，故人作尹眼爲青。
碧雞坊西結茅屋，百花潭水濯冠纓。
故衣未補新衣綻，空蟠胸中書萬卷。
探奇欲度羲皇前，論詩未覺國風遠。
干戈崢嶸暗宇縣，杜陵韋曲無難犬。
老妻稚子具眼前，弟妹飄零不相見。
此公樂易真可人，園翁溪友肯卜隣。
隣家有酒邀皆去，得意魚鳥來相親。
浣花酒船散車騎，野牆無主好桃李。
宗文守家宗武扶，落日蹇馿馱醉起。
願聞解鞍脫兜鍪，老儒不用千戶侯。
中原未得平安報，醉裏眉攢萬國愁。
生綃鋪牆粉墨落，平生忠義今寂寞。
兒呼不蘇馿失脚，又恐新來有新作。
常使詩人拜畫圖，煎膠續絃千古無。
老蚌
作者：蘇泂
朝代：宋

老蚌吸秋月，饑鷹號朔風。
人生根蒂少，物理短長同。
難學纍纍印，休書咄咄空。
餘年見兒態，若箇白頭翁。
老鬢詩
作者：蘇泂
朝代：宋

老鬢驚霜覺，春容带雪來。
散愁詩數首，覓醉酒三杯。
行店人歸少，荒林鳥去回。
高情無與共，自摘澗邊梅。
耕堂弟婦生日·其一
作者：蘇泂
朝代：宋

偕老杯盤最喜歡，酒中純淥浸南山。
鶑鶑解作嬌娥唱，窗外垂楊是小蠻。
耕堂弟婦生日·其二
作者：蘇泂
朝代：宋

了却蠶繅備雪天，耰鉏只在屋頭邊。
青筇綠蟻相扶醉，婦饁夫耕過百年。
耕堂弟雪中效宛陵仄字平字詩各次韻一首·其一
作者：蘇泂
朝代：宋

旱澇數所繫，累歉望一稔。
種秫秫不孕，酌水水可飲。
甕牖忽碧玉，喜見月入枕。
閉戶請謝客，是子亦太甚。
耕堂弟雪中效宛陵仄字平字詩各次韻一首·其二
作者：蘇泂
朝代：宋

山河無纖塵，遥觀浮漚如。
穿廬惟青天，油窗誰其糊。
狂歌忘寒饑，消流驚須臾。
煩呼瑶英徒，同來泠然居。
聞孟良父侍郎解婺印改江東漕再和堆字韻
作者：蘇泂
朝代：宋

十行芝檢從天下，六月荷花照水開。
未必便將東節去，不妨政用此時來。
安排過闕留中奏，想像攀轅戀別杯。
遣賀以時非造次，索公一笑簿書堆。
聞鶑
作者：蘇泂
朝代：宋

一箇冬青樹，鶑聲日日來。
屋西偏婭姹，應是綠雲堆。
聞鶑
作者：蘇泂
朝代：宋

東村水車聲未已，西村阿童喚牛起。
麥晴欲穩天更寒，霧雨蕭蕭熟梅子。
讀書窗下少人知，綠陰幽草勝花時。
一聲婭姹復婭姹，時有黄鸝來去飛。
聽雨詩
作者：蘇泂
朝代：宋

三分春事二分休，造化明明百草頭。
一夜雨聲清似玉，半窗梅影淡於秋。
家貧只與詩爲伍，客去從教睡作儔。
敗衲依然湖海闊，老來無喜亦無憂。
自判此生非醉殺則睡殺耳未知天公肯見容否作續醉睡句·其一
作者：蘇泂
朝代：宋

采石江邊踏鯉魚，華山縣裏自騎馿。
世間非醉亦非睡，白墮黄粱莫笑渠。
自判此生非醉殺則睡殺耳未知天公肯見容否作續醉睡句·其二
作者：蘇泂
朝代：宋

兀兀蘧蘧也大奇，眼花花處蝶飛飛。
先生飽慣人間事，只麽殘年是解圍。
自述
作者：蘇泂
朝代：宋

交友凋零似曉星，生涯依舊短長亭。
前身房琯仍名永，今代蘇耽不姓丁。
兒女成行頭自白，湖山相對眼終青。
還鄉曲調如何唱，枯樹無言最可聽。
自述一首
作者：蘇泂
朝代：宋

舂糧了朝炊，細大供十口。
身窮兩脚健，天意非汝厚。
前年取荆釵，頗不窺戶牖。
甘心似黔婁，習氣除夙有。
今年長一女，自省稱父母。
方其我少時，豈意今老醜。
時平米穀賤，兄弟仍聚首。
先人敝廬在，清話辰徂酉。
盍簪到諸雛，千指諒非久。
居然小世界，榮悴同一朽。
去城不三里，經歲絕奔走。
登門亦無賓，老樹堪尚友。
青氈古家法，迍賤當自守。
能甘此中泉，不飲富人酒。
與曾亨仲曹六二兄買小舟遊西湖
作者：蘇泂
朝代：宋

貪忙安得似偷閑，日日紅塵倦往還。
買得小舟真似葉，敗荷叢底看孤山。
與趙監簿
作者：蘇泂
朝代：宋

昔我離家日，今皇即位年。
同時辭北極，共載入西川。
雪裏賡詩句，江邊醉酒船。
重來一訪舊，風景故依然。
舉子
作者：蘇泂
朝代：宋

先親去無歸，家有十男子。
春秋此堂上，拜起共祭祀。
一貧乃青氈，書種幸未已。
人言抱子晚，君已三十四。
何時見入學，况未保齠稚。
老年樹松柏，仁者用其意。
父母養我時，辛勤五兄弟。
蜂房今俯育，誰則逮菽水。
昊天真罔極，夢想九原啟。
恭惟父母心，敢不嗣遺體。
平生忠與孝，舉動法經史。
先訓吾所知，功名蓋天爾。
舊歲
作者：蘇泂
朝代：宋

舊歲無多日，三衢有幾程。
雪簷疎滴滴，泉溜響泠泠。
奔走經年債，襟懷一味清。
紀行吟放穩，歸詠遣兒聽。
舟中
作者：蘇泂
朝代：宋

一葉舟中宿，風高浪亦高。
回頭人世事，真覺細如毛。
舟中·其一
作者：蘇泂
朝代：宋

夜色隨人上小舟，舟中欹枕夢悠悠。
橈歌聽得偏幽怨，不覺天明到越州。
舟中·其二
作者：蘇泂
朝代：宋

小睡醒來欲二更，村深那聽鼓鐘聲。
舟中反覆無窮事，只道寒天不會明。
舟次橫河呈孫季和通守
作者：蘇泂
朝代：宋

冉冉歸雲不自閑，紛紛暮靄已依山。
時光盡入髭鬚裏，行色元非草樹間。
舊臘新正能幾許，粗衣糲飯試諸難。
吾生所恨長飄泊，又宿汀州白鷺灣。
花月二首·其一
作者：蘇泂
朝代：宋

月邊那復有炎光，望月疎花意已凉。
吳質不須仍倚樹，老來無柰許多香。
花月二首·其二
作者：蘇泂
朝代：宋

金英玉樹鬭玲瓏，九十秋光聚此中。
人世等閑諸熱惱，一時消殺付虛空。
花檻
作者：蘇泂
朝代：宋

石榴窗下亂紅堆，借宅今年適此來。
知是主人知是客，亦逢時節自花開。
苕溪雜興四首·其一
作者：蘇泂
朝代：宋

斜風細雨轉船頭，夜半波平带月流。
行到下菰城畔望，水晶宮闕是湖州。
苕溪雜興四首·其三
作者：蘇泂
朝代：宋

只道還家猶未還，故山書冊蠹魚殘。
半生不療饑寒苦，空有詩名滿世間。
苕溪雜興四首·其二
作者：蘇泂
朝代：宋

美人樓上曉梳頭，人映清波波映樓。
來往舟行看不足，此中風景勝揚州。
苕溪雜興四首·其四
作者：蘇泂
朝代：宋

筆判虛空也太奇，古今天下幾多詩。
虛空判了元無盡，信手拈來自不知。
若耶溪
作者：蘇泂
朝代：宋

歲月去悠悠，沙邊一線流。
榮無嚴子釣，直有楚臣鈎。
雨氣知魚樂，煙光驗鳥愁。
餘年未可料，幾度此維舟。
荷花
作者：蘇泂
朝代：宋

荷花宮樣美人粧，荷葉臨風翠作裳。
昨夜夜凉凉似水，羨渠宛在水中央。
葛仙釣石
作者：蘇泂
朝代：宋

天上丹成鶴上飛，溪邊留得釣漁磯。
千年二謝風流盡，誰復行吟送落暉。
蔣山寺詩
作者：蘇泂
朝代：宋

高人元是愛山林，倦翼猶思息樹陰。
况是先賢遺舊跡，未妨吾黨得幽尋。
熙豐法在言何害，莘渭人非恨已深。
老我誰能知許事，自敲亭竹和猿吟。
虎丘劍池
作者：蘇泂
朝代：宋

劍石光寒響轆轤，軒窗高下盡平蕪。
山中幸自清如水，好換緇流著士夫。
行宮
作者：蘇泂
朝代：宋

先帝乘龍厭九州，行宮花柳不勝愁。
傷心更有秦淮水，故繞宮牆日夜流。
西湖早秋
作者：蘇泂
朝代：宋

明知有熱不多時，可喜秋清又可悲。
四十九年蘧伯玉，西湖一陣桂風吹。
西百官宅池上詩
作者：蘇泂
朝代：宋

一架荼䕷覆水開，游魚架底自徘徊。
如何知道人來看，故觸流花去不回。
西興渡口雪
作者：蘇泂
朝代：宋

岸側枯楊卧玉龍，卸殘鱗甲趁天風。
明年更作垂垂綠，會率鶑花入漢宮。
西陵道中
作者：蘇泂
朝代：宋

凍纜牽鷗浦，炊煙飯驛亭。
吳雲懷踐白，越樹怨閭青。
年數那無老，巢居會有寧。
長歌和漁者，愁絕未堪聽。
見三山翁插山茶花一朵二首·其一
作者：蘇泂
朝代：宋

人老簪花却自然，花紅應不厭華顛。
人間無此風流樣，何止源流二百年。
見三山翁插山茶花一朵二首·其二
作者：蘇泂
朝代：宋

故里歸來一幅巾，廟堂誰記此祠臣。
却將筆下黄麻意，自語山中白髮人。
見子大後寄
作者：蘇泂
朝代：宋

相過自一奇，歸去復相思。
柳上已春意，屏間如杜詩。
山川佳甚處，人物眇然時。
愛重非金玉，微君不我知。
見懷
作者：蘇泂
朝代：宋

顔淵樂簞瓢，曾子日三省。
閉門謝往還，安此寂寞境。
閑來愛我地，止渴望梅嶺。
玄談破月脇，心對日光炯。
榮枯百年事，如一彈指頃。
吾儕各老大，妙契形問影。
回味久乃知，酒固不勝茗。
見放翁退
作者：蘇泂
朝代：宋

住所真容膝，談間便解頤。
胡能萬事足，直作一生癡。
密雨驚荷葉，微風吹竹枝。
回舟吾自慊，應賦此翁詩。
詠懷
作者：蘇泂
朝代：宋

初夏腓草木，園綠勝春深。
微雨灑高棟，好風吹我襟。
徘徊花下徑，獨往翫層陰。
東西燕雀飛，寂寞鸞鳳音。
人生積累資，培塿升高岑。
陳力正不能，前修愧周任。
何時歌物阜，薰兮入舜琴。
俯仰終所爲，於以達吾心。
謝月林寄詩次韻
作者：蘇泂
朝代：宋

重入都門又許時，舊巢新燕欲何之。
清風忽送苕溪便，滿紙雲煙七字詩。
謝耕道一犁春雨圖
作者：蘇泂
朝代：宋

好事圖形復賦詩，豈知真箇把鉏犁。
野人開卷微微笑，最憶輕簑带濕歸。
贈暹姪
作者：蘇泂
朝代：宋

祖世青氈遠，關門鬢欲絲。
猶欣諸子姪，愛覓老夫詩。
貧賤端由此，文章安用爲。
勉哉勤所業，須有中興時。
贈梅
作者：蘇泂
朝代：宋

不作梅花一句詩，今年參透老禪機。
忽然吹墮紛紛雪，又挽寒香探落暉。
贈耕堂梔子花
作者：蘇泂
朝代：宋

六出英英九夏寒，短叢香玉映清湍。
主人自出無人管，輸與泠然隔岸看。
贈草
作者：蘇泂
朝代：宋

一陣春風起，依然故舊情。
牆根霜下草，吾與汝更生。
贈韓雪蓬
作者：蘇泂
朝代：宋

平生未信簡齋詩，一見韓君更不疑。
六月掀篷問溪雪，眼明開遍兩三枝。
走筆次韻芻父喜雨三首·其一
作者：蘇泂
朝代：宋

薰兮有南風，下此沛然雨。
皇天初震怒，盍燎緇黄侶。
端來丹山鳳，况戢螽斯羽。
君詩如民謠，能共天公語。
走筆次韻芻父喜雨三首·其三
作者：蘇泂
朝代：宋

方池蔭垂柳，想見蘇公隄。
一雨水入床，蛙部連東西。
先生不能寐，書卷夜自迷。
穉子黎明來，官路深尺泥。
走筆次韻芻父喜雨三首·其二
作者：蘇泂
朝代：宋

青天一聲雷，雲霧忽難開。
此定時節至，何因禱祈來。
客方聽簷溜，予亦倒殘杯。
明朝浮舟楫，尚可看楊梅。
走筆次韻黄觀復學士二首·其一
作者：蘇泂
朝代：宋

未見心先識，相逢意輒同。
半生纔得此，叔世若爲容。
力學君方壯，緣愁我已翁。
泥塗斷還往，信矣命之窮。
走筆次韻黄觀復學士二首·其二
作者：蘇泂
朝代：宋

自嘆馮唐老，那堪李廣奇。
歲寒斯可矣，吾道竟何爲。
麗日明桃葉，清風近竹枝。
天機乃人事，到底孰成虧。
走筆謝高秘書送示詩文
作者：蘇泂
朝代：宋

郊居近郭非寂寞，蟠竹結茅依野塘。
白屋老人談黍稷，青雲學士送文章。
藕花開後滿船月，楓葉落時緣路霜。
年過三紀不稱意，隨分江湖作醉鄉。
趙黄州寄示詩絕奇次韻
作者：蘇泂
朝代：宋

書回聞道讀春秋，筆削餘功指顧收。
魯國故知人有禮，周家那得聖無憂。
非君著意扶公穀，似我何辭贊夏游。
會引青藜校天祿，毋忘華髮此滄洲。
足姜句
作者：蘇泂
朝代：宋

那知身百歲，未辦屋三間。
見客慵開口，逢僧託買山。
喜無他志願，幸不碍清閒。
社燕秋鴻裏，人生各有還。
足疾數日簡潁弟
作者：蘇泂
朝代：宋

病脚冬逾甚，羈懷老自驚。
生前終有役，隠去更須名。
褐短愁紉婦，文疎愧屬兄。
何時了婚嫁，一意學躬耕。
足虞叟兄句·其一
作者：蘇泂
朝代：宋

六月還當月盡休，今年節令却齊頭。
蕭蕭不待聽梧葉，一見銀河認得秋。
足虞叟兄句·其二
作者：蘇泂
朝代：宋

雲裏仙人不解愁，人間肺渴望凉瘳。
更深倚杖前除立，一見銀河認得秋。
足趙丈句·其一
作者：蘇泂
朝代：宋

跨湖樓好客閑行，身遠紅塵步亦輕。
月在波心流不去，蒹葭影裏一舟橫。
足趙丈句·其二
作者：蘇泂
朝代：宋

水光山色鬭分明，何許清泠畫不成。
月在波心流不去，蒹葭影裏一舟橫。
送三兄出宰常山
作者：蘇泂
朝代：宋

官次淹時久，才華應世須。
及瓜逢六月，行李過三衢。
迓吏江邊少，齎裝驛外都。
潮經漁浦夜，檣泊富陽晡。
柳障飛雲合，花溪落照孤。
別情初島溆，行色半菰蒲。
後日思家否，兼旬到縣無。
衙新夸綵棟，俗厚省鳴枹。
陸走通閩蜀，川浮赴越吳。
往來紛鴈鶩，富貴幾金珠。
故老知名父，諸公拜畫圖。
琴聲追舊宓，謠詠溢今蘇。
馴聽桑間雉，歡瞻屋上烏。
源流從孔氏，操履是顔徒。
卓魯方如許，龔黄盍念夫。
吾儕甘齟齬，仕路不崎嶇。
霜葉看青綬，秋蓬類白鬚。
但令民若子，何恤吏如奴。
宰相曾傳業，郎官此問途。
入朝端繼軌，負郭款營租。
女大宜招婿，兒單切教渠。
箕裘綿代遠，門戶更誰扶。
乃伯偏憐我，尊兄况友于。
中年嗟契闊，少小事差殊。
木拱人難作，庭懷鯉共趨。
鵬程方衮衮，愚意獨區區。
日者門關隔，茲行郡國迂。
吟風誰屬和，飲月欠相呼。
一室甘岑寂，回舟思鬰紆。
儻歸存懶拙，應與釣耕俱。
送孟信州去矣行
作者：蘇泂
朝代：宋

青絲絡馬黄金羈，紫衣導從前驅馳。
男兒四十作太守，路人指點生光輝。
我時笑與路人說，太守襟懷世人別。
平生爲政學魯論，愛民如兒少鞭撻。
上饒之民吾賀君，君獨不見南安軍。
是家官職未渠已，太后垂簾功蓋世。
送富知丞之官丹陽
作者：蘇泂
朝代：宋

官袍歲久不能青，放了銅章却縣丞。
時事自新醒眼看，古心逾拙白髭生。
有田有屋寧三仕，隨雨隨風又一行。
舉世其誰識公者，臨岐何獨悵離情。
送裕師骨·其一
作者：蘇泂
朝代：宋

去年石上君携我，今日溪邊我送君。
世事儘從朝晚過，人情難必死生分。
送裕師骨·其二
作者：蘇泂
朝代：宋

輕幡裊裊思悠悠，夢破依然到鼎州。
送客各還家裏去，青山白骨自風流。
送觀復機宜榮侍南遊二首·其一
作者：蘇泂
朝代：宋

友誼平生少，心期遠近同。
略無時俗氣，信有古人風。
幾諫知吾子，忠言在若翁。
南州須趣召，先寄狀元紅。
送觀復機宜榮侍南遊二首·其二
作者：蘇泂
朝代：宋

命拙仍多故，君來每慰情。
艱虞還儉歲，文字久寒盟。
又作家山別，寬爲數月程。
閑門閉蕭瑟，病眼向誰明。
送趙大資途次口占
作者：蘇泂
朝代：宋

渡口斜陽欲滿旗，錦衣容易逐雲衣。
聖朝無事宗臣老，白髮滄浪一舸歸。
送趙蹈中府簽對策大廷
作者：蘇泂
朝代：宋

奧學通玄象，須時對廣廷。
端爲賈生策，動合聖人經。
事往誰謀始，時今未敉寧。
因留非所志，君相眼終青。
送邢芻父赴漕試蓋予以牒遜之
作者：蘇泂
朝代：宋

長江我之愁，倒嶽推不去。
琴瑟有凄怨，居室等行路。
十三出從師，三十茲無成。
向來爲何事，投老悲秋螢。
堂堂文翰場，攘臂君甚武。
丈夫貴高誼，我得寧在汝。
達官總遺恨，所樂纔妻兒。
君堂有夫人，祿養當以時。
吳山青入天，江水流到海。
才難嘆先聖，戰伐偶今代。
四序看迭移，南薰已西風。
天命不可爲，往哉及其鋒。
送錢子望
作者：蘇泂
朝代：宋

才名富有餘，揮袂別鄉閭。
小作經年計，輕賫一束書。
州城蕉葉暗，驛路菊花疎。
尚想南來使，時因問起居。
送陳永康昌年
作者：蘇泂
朝代：宋

公不登臺省，猶宜立內朝。
如何百里縣，更以一身遥。
俗悍須寬理，年豐在政調。
清秋送卓茂，目斷馬蕭蕭。
送陸懷祖之官丹陽
作者：蘇泂
朝代：宋

放翁去作水中仙，有子生平在眼前。
鍾愛甚於賢伯仲，傳家仍自好詩篇。
肯爲筦庫官無小，會復公侯澤更綿。
我亦與君非久別，秋來須上浙西船。
送陸放翁赴落致仕修史之命
作者：蘇泂
朝代：宋

先生天下名，有耳誰不知。
區區以蠡測，于海徒贅辭。
弟子事先生，丱角以至斯。
文章起嬰慕，德行隨蕭規。
昨聞掛衣冠，固共識者疑。
豈期平生學，終鬰不得施。
先生健而武，神志元未衰。
每登漁隠堂，再拜奉履綦。
留我坐終日，誨我忘其疲。
送我出重門，行步又若飛。
或捉筆大書，或脫口賦詩。
或時幾酌我，自倒金屈巵。
我出謂客言，先生壽期頤。
上爲天下賀，下以賀吾師。
在郊一角麟，藏六五總龜。
先生固高世，而世肯我違。
情知渭濱載，謾道淵明歸。
果然一札下，未覺十年遲。
堂堂孝廟史，當代誰宜爲。
二十八年間，凡事公見之。
英靈果在天，筆削詎敢私。
矧惟陛下聖，益重黄髮咨。
湖山晚無用，遭逢乃今茲。
先生顧謂我，萬物各有時。
送黄木香與九兄·其一
作者：蘇泂
朝代：宋

冶葉倡條無意度，黄香千疊最宜春。
折來欲贈空惆悵，未遇人間第一人。
送黄木香與九兄·其二
作者：蘇泂
朝代：宋

妃子妖紅濕領巾，馬嵬遺恨幾番春。
如何淡素衣龍衮，一似秦宮入道人。
途次口占三首·其一
作者：蘇泂
朝代：宋

草檄頭風愈，吟詩瘧鬼藏。
三年如昨日，多難更殊鄉。
澗底秋花小，枝頭病葉黄。
饑餐并困卧，平地有仙方。
途次口占三首·其三
作者：蘇泂
朝代：宋

棗子萬星攢，良苗綠一端。
撲籃多秀色，吹帽受風寒。
擾擾水和尚，泠泠山藥官。
近詩差進步，安得老梅看。
途次口占三首·其二
作者：蘇泂
朝代：宋

鼓棹泛瀰茫，驅車道莽蒼。
功名中底用，奔走爲誰忙。
白浪高揚子，青山入建康。
從來懷古意，秋至轉悲凉。
遊天意寺
作者：蘇泂
朝代：宋

午後鐘鳴鸛鶴飛，日高嵐氣濕人衣。
回頭但見青松樹，不信城中有是非。
遊子
作者：蘇泂
朝代：宋

遊子那無故，青春亦有歸。
小舟衝岸疾，白鳥破烟飛。
物理迷終極，人生喜願違。
東南雙病眼，隨日下漁磯。
過天章
作者：蘇泂
朝代：宋

菜把充詩腹，籃輿兀病身。
山煙孤起晚，官柳探生春。
歲月渠催我，妻孥爾累人。
誰言行路好，得似在家貧。
過金陵四首·其一
作者：蘇泂
朝代：宋

豆田無數老鴉飛，棗熟菰香稻子垂。
未說前年那有此，今年還似去年時。
過金陵四首·其三
作者：蘇泂
朝代：宋

飛鴻渺渺襯蒹葭，蓼岸紅饒小穗花。
此是秋光最佳處，江湖何處不思家。
過金陵四首·其二
作者：蘇泂
朝代：宋

老樹前頭柿葉紅，又騎瘦馬立西風。
江山未必儂能認，却被江山認得儂。
過金陵四首·其四
作者：蘇泂
朝代：宋

高資店裏主人婆，萬福官人問訊和。
安穩在家能幾日，別時不似見時多。
過餘姚
作者：蘇泂
朝代：宋

柔櫓輕飛過別灘，老夫吹帽受風寒。
江流屈曲如蛇轉，贏得青林四面看。
過高資丞相墓
作者：蘇泂
朝代：宋

先祖當元祐，誠心相哲宗。
閙藍初不入，遺表尚深忠。
簪笏兒孫少，松楸盜賊空。
經從每瞻拜，何日免飄蓬。
道上梅
作者：蘇泂
朝代：宋

栗棘蓬邊父老家，不知來歷便橫斜。
思量却是無心種，逢著春風偶自花。
遠懷·其一
作者：蘇泂
朝代：宋

縹緲龍泉伯，人間第一流。
胡然天下寶，只頓海東頭。
斯道誰興廢，浮雲任去留。
絕知他日少，預作百年憂。
遠懷·其二
作者：蘇泂
朝代：宋

去國三千里，書來一再行。
過從應夙數，契闊更殊鄉。
沙草留徐步，溪鷗傍晚凉。
人間無限事，獨自有難忘。
遣心四首·其一
作者：蘇泂
朝代：宋

秋暘如火灼肌膚，世念功名一點無。
晚洞龍歸带飛雨，卧看簷溜落階除。
遣心四首·其三
作者：蘇泂
朝代：宋

西風颯颯動蒿萊，江上蘆花似雪開。
甚喜茅齋清睡熟，却憂邊面有塵來。
遣心四首·其二
作者：蘇泂
朝代：宋

眼看飛蝗亂似蚊，傷禾害稼不堪聞。
人言所在如飛雨，恐是淮南懶戰軍。
遣心四首·其四
作者：蘇泂
朝代：宋

租田已旱仍遭水，飽飯明年歲月長。
未見桂花先一笑，滿山金粟擬爲糧。
遣熱二首·其一
作者：蘇泂
朝代：宋

人生萬家室，大暑亦勞勞。
滴露點周易，臨風歌楚騷。
朱丹誰復羨，斑白懶能薅。
一笑問兒子，汝何催我曹。
遣熱二首·其二
作者：蘇泂
朝代：宋

田舍東湖隔，樓居北戶升。
感時秋鬢白，懷友晚山青。
病不妨書讀，閒應養性靈。
敝裘蘇季子，四海一飄萍。
遣興
作者：蘇泂
朝代：宋

曲徑縈紆入翠林，無人風自落來禽。
山中不記今爲晉，一刻清閑直萬金。
遣興
作者：蘇泂
朝代：宋

風林縹緲有如無，煙樹重重直愛渠。
今我時光能有幾，古人詩興已無餘。
又隨篛舫衝潮去，未結茅齋並水居。
旅館蕭條厨傳少，江妃來遺一雙魚。
邊頭嘆
作者：蘇泂
朝代：宋

邊頭奏凉風，戰士送寒衣。
北征夏徂秋，君王虛六師。
區區彼敵人，授首詎無期。
冰霜輝戈甲，勇憶臨去時。
去去思樹功，寧復顧家爲。
指揮在將軍，坐作看旌旗。
謂是白沙漠，那知青草陂。
當時均死力，顧乃用之非。
邢兄招納凉大善以醉眠不及往大篇見嘲一筆走和
作者：蘇泂
朝代：宋

昨宵予不飲，月下看風生。
不飲竟大奇，識此風月清。
今宵予醉狂，醉眼仍看月。
月落猶未醒，思與枕簟歇。
從來清凉事，果爲獨士慳。
良月如佳人，解后亦已難。
月色政爾好，友生偶然來。
此樂如此時，百歲能幾回。
我眠不在枕，我醉不在杯。
平明視鬢毛，定恐此物催。
四十餘一年，侵尋行老景。
人老欲何爲，此話當自領。
大塊天地寬，酒泉歲月永。
非醉復非眠，快活心下省。
邢兄次韻再答之
作者：蘇泂
朝代：宋

紅塵欲欺人，甚欲出塵去。
人生貴險艱，九折有夷路。
學劍劍不就，學書書不成。
春蠶裹於繭，腐草化爲螢。
高明信天資，踸踔亦步武。
同床有恩怨，當面分爾汝。
疲容仰吾父，髫齓憐吾兒。
傳衣與養菽，上下皆失時。
杜甫西去秦，仲連東蹈海。
富貴毋相忘，此意豈三代。
惟君眼中人，多若古人風。
贈君寶劍篇，謹勿傷其鋒。
郊行弔古呈友人
作者：蘇泂
朝代：宋

荒齋讀書罷，出門步青春。
春風扇微和，冠者五六人。
登高恣遊目，行邁靡其因。
平湖半疆畎，王謝亦齊民。
父老談古先，觴客酒濡脣。
歸同牛羊夕，戃恍難重陳。
酬王木叔判院喜雨韻
作者：蘇泂
朝代：宋

雨在琴書溽更蒸，雨餘衣袂潤猶清。
良苗日起有佳色，聖澤天同無靳情。
得句餉耘聊志喜，欲歌擊缶不容聲。
居然引玉何從至，敢向黄鐘作釜鳴。
采菱
作者：蘇泂
朝代：宋

引蔓搴花釣艇妨，游颺錦浪霅溪傍。
若教總不餐煙火，只採芳香亦味長。
重到湖上
作者：蘇泂
朝代：宋

湖上秋風即便濃，傾都人出賞芙蓉。
我來自愛青青草，白鷺飛回興略同。
重到西湖
作者：蘇泂
朝代：宋

都下重來百事非，故人相見少相知。
絕憐水減西湖瘦，更喜兵强北虜衰。
顧慮每懷醫國計，倉黄猶憶過家時。
書生老矣都無用，自捲波瀾入小詩。
重哭周四
作者：蘇泂
朝代：宋

甫讀宗周挽，那知遽絕絃。
所嗟無我輩，不獨在詩篇。
行到水窮處，魂傷山寂然。
灰寒空酹酒，慟哭向蒼天。
重憶家姊
作者：蘇泂
朝代：宋

紙錢零落樹枝風，子女他人去絕蹤。
此後只因多病弟，長官祠下泊孤篷。
重憶舊句
作者：蘇泂
朝代：宋

太飽傷清氣，微寒最好詩。
白鷗沒浩蕩，天馬謝羈維。
矯矯真無敵，飄飄信所之。
百年龍變化，萬事燕差池。
重送呂知錄表叔
作者：蘇泂
朝代：宋

別味中年畏，離筵近日頻。
青山千騎遠，綠樹一蟬新。
典獄須吾表，窮涯亦我民。
時因過周守，相與話推仁。
重陽二首·其一
作者：蘇泂
朝代：宋

爲客時多不解愁，亦逢佳節强登樓。
酒闌自摘茱萸望，何處青山是越州。
重陽二首·其二
作者：蘇泂
朝代：宋

九日登臨兩鬢華，鷗邊秋色带風沙。
絕憐當日陶彭澤，依舊無錢對菊花。
野望
作者：蘇泂
朝代：宋

盈盈一水宛秋蛇，雞犬無聲野客家。
雨後綠添沿徑草，風回紅謝隔牆花。
野興
作者：蘇泂
朝代：宋

蠶績桑空又一年，村姑携手看花園。
冬來保得兒孫暖，自解麻裙當酒尊。
野航
作者：蘇泂
朝代：宋

山青水綠思悠悠，幾處灘頭復渡頭。
任是無人競來往，不妨終日自橫舟。
金錯刀行
作者：蘇泂
朝代：宋

黄金錯刀白玉環，蘚花古血寒斑斑。
皇天生物有深意，入樹伐石無堅頑。
丈夫意氣豈兒女，事變虧成爭一縷。
拔天動地風雨來，環響刀鳴夜飛去。
世間萬事須乘時，古來失意多傷悲。
嗚呼寶刀在手無能爲，不知去後鬰鬰令人思。
金陵池上
作者：蘇泂
朝代：宋

府園秋後一池荷，綠蓋縱橫百柄多。
折盡再生錢樣葉，却疑天氣復清和。
金陵雜興二百首·其一
作者：蘇泂
朝代：宋

玉麟堂下柳絲絲，過了春風一半時。
行到水鄉應底事，黄鶑飛上杏花枝。
金陵雜興二百首·其一〇
作者：蘇泂
朝代：宋

歸心突兀不可制，一夜夢中行越山。
驚覺恍然猶是客，欲隨春色共東還。
金陵雜興二百首·其一〇〇
作者：蘇泂
朝代：宋

桑間少婦誰能管，松下孤僧却可憐。
魚躍鳶飛均適爾，流行坎止不徒然。
金陵雜興二百首·其一〇一
作者：蘇泂
朝代：宋

鍾山窈窕轉龍身，小屋低松次第新。
試覓定林依舊在，只無當日讀書人。
金陵雜興二百首·其一〇七
作者：蘇泂
朝代：宋

四畦芍藥間葱花，五月春風便有涯。
閭巷蕭條生意少，隔牆誰信內官家。
金陵雜興二百首·其一〇三
作者：蘇泂
朝代：宋

魏紫姚黄掃地空，斬新相尚慶元紅。
道人眼界無分別，只賞東來一味風。
金陵雜興二百首·其一〇九
作者：蘇泂
朝代：宋

始見拖金復散絲，風吹雨打一枝枝。
靈和殿前好楊柳，爭如張緒少年時。
金陵雜興二百首·其一〇二
作者：蘇泂
朝代：宋

小蓋高肩翼蔽無，鍾山寺裏換籃輿。
相逢舉止無羞澁，一段風流似上都。
金陵雜興二百首·其一〇五
作者：蘇泂
朝代：宋

窗間日日叫提壺，有酒分明不用沽。
自是老來遊興懶，日長添得睡工夫。
金陵雜興二百首·其一〇八
作者：蘇泂
朝代：宋

花案粧來日日新，金陵猶有許多春。
若爲造物回芳意，盡結嘉禾活餓人。
金陵雜興二百首·其一〇六
作者：蘇泂
朝代：宋

細葉如雲綠漸敷，玉人晨起換金壺。
就中一朶紫中貴，除却揚州天下無。
金陵雜興二百首·其一〇四
作者：蘇泂
朝代：宋

二十四番風信催，郭南間道有花開。
園官欲鬭金錢賞，名字先供百品來。
金陵雜興二百首·其一一
作者：蘇泂
朝代：宋

小小遊車四面紅，美人花貌映玲瓏。
隨車更有郎行馬，散入鍾山十里松。
金陵雜興二百首·其一一〇
作者：蘇泂
朝代：宋

琪樹三朝種已成，綠陰回合囀宮鶑。
傷心輦路生春草，不見素娥花底行。
金陵雜興二百首·其一一一
作者：蘇泂
朝代：宋

頭上瓶中一萬枝，花枝人面兩相宜。
滿堂將帥文兼武，都載周家既醉詩。
金陵雜興二百首·其一一七
作者：蘇泂
朝代：宋

安石風流苦未遥，重來遺跡尚山椒。
一丘元自無花草，底事令人覺意消。
金陵雜興二百首·其一一三
作者：蘇泂
朝代：宋

笑談容易發倉囷，全活生靈百萬人。
十五年來山裏坐，不妨來此越精神。
金陵雜興二百首·其一一九
作者：蘇泂
朝代：宋

鳳凰臺上鳳凰遊，山自青青水自流。
千載謫仙元不死，相逢一笑不能休。
金陵雜興二百首·其一一二
作者：蘇泂
朝代：宋

江流带雪少波瀾，見說潮頭也怕寒。
未枉推敲瘦詩骨，且令澄澈瑩中肝。
金陵雜興二百首·其一一五
作者：蘇泂
朝代：宋

晉宋齊梁幾帝陵，土堆誰解有英靈。
三臺五省紛紛改，惟有鍾山只麽青。
金陵雜興二百首·其一一八
作者：蘇泂
朝代：宋

車聲轆轆馬蕭蕭，山色何如換六朝。
要識相傳風俗在，居人道得語音嬌。
金陵雜興二百首·其一一六
作者：蘇泂
朝代：宋

高世何須更欲名，古人於此暢幽情。
後來同味無王謝，自折幽蘭上冶城。
金陵雜興二百首·其一一四
作者：蘇泂
朝代：宋

老大驅馳亦已勞，移文寧受客嗤嘲。
人間多少閒田地，無處令渠著把茅。
金陵雜興二百首·其一七
作者：蘇泂
朝代：宋

五陵歌舞換埃塵，地下黄金出尚新。
碑字已漫青草死，酸風吹殺石麒麟。
金陵雜興二百首·其一七〇
作者：蘇泂
朝代：宋

似玉如酥最有情，一香熏徹萬愁醒。
多應無奈花相惱，故遶荼䕷架底行。
金陵雜興二百首·其一七一
作者：蘇泂
朝代：宋

紅芳蛻兮花似霧，綠陰徑兮葉生煙。
獨往來兮差自得，心境會兮不可言。
金陵雜興二百首·其一七七
作者：蘇泂
朝代：宋

小虹橋上看朝曦，雲裏鍾山一带微。
憶在山中望宮闕，淡煙朱碧轉依稀。
金陵雜興二百首·其一七三
作者：蘇泂
朝代：宋

紫髯何事忽遷都，有意宮中號太初。
他日三軍嫌飲水，只應翻憶武昌魚。
金陵雜興二百首·其一七九
作者：蘇泂
朝代：宋

一曲清溪一首詩，風流千載憶僧施。
小姑溪上平安否，容我騎魚作伴嬉。
金陵雜興二百首·其一七二
作者：蘇泂
朝代：宋

憶殺仙人白仲都，江邊遺迹尚樓居。
驂鸞翳鳳如容我，拜作先師定肯無。
金陵雜興二百首·其一七五
作者：蘇泂
朝代：宋

金城楊柳綠毿毿，摇落殊非昔漢南。
一語莫因人遂廢，樹猶如此我何堪。
金陵雜興二百首·其一七八
作者：蘇泂
朝代：宋

聽箏堂上一欷歔，翻手君恩似昔殊。
按罷金縢應莫怪，近前閒捋使君鬚。
金陵雜興二百首·其一七六
作者：蘇泂
朝代：宋

桃花園作芳林苑，濛汜池通祓禊堂。
前以驕奢爲晉宋，後無規鑒亦齊梁。
金陵雜興二百首·其一七四
作者：蘇泂
朝代：宋

立夏連朝剗地寒，看承芍藥倩園官。
秋千拆罷無聊頼，軒檻周遭綠一般。
金陵雜興二百首·其一三
作者：蘇泂
朝代：宋

永巷斜廊閙戟闈，帕黄寂寞護龍墀。
深宮不與閒人到，只許珍禽自在飛。
金陵雜興二百首·其一三〇
作者：蘇泂
朝代：宋

旋結穹廬作露亭，疎枝闌入更輕盈。
今年客思撩人甚，欲共梅花笑不成。
金陵雜興二百首·其一三一
作者：蘇泂
朝代：宋

池亭楚楚更堂堂，占得寬閒地一方。
花竹四時隨處有，縱無人賞亦何妨。
金陵雜興二百首·其一三七
作者：蘇泂
朝代：宋

曲曲清溪有幾灣，酒船笳皷去仍還。
閒情自合頻來此，只在州衙咫尺間。
金陵雜興二百首·其一三三
作者：蘇泂
朝代：宋

掃地須臾架屋成，風流尤勝拂廬亭。
吹來一片杯中雪，看著花枝醉忽醒。
金陵雜興二百首·其一三九
作者：蘇泂
朝代：宋

山南山北冢纍纍，僧寺多承舊宅基。
興廢相仍真若此，死生常事不須悲。
金陵雜興二百首·其一三二
作者：蘇泂
朝代：宋

杏堂繚繞過梅堂，小竹高松映苑牆。
白雪飛殘紅霧密，乘輿不到却凄涼。
金陵雜興二百首·其一三五
作者：蘇泂
朝代：宋

冶城迤邐過清涼，城脚連雲一带長。
佛寺仙宮更游苑，杖藜知費幾詩章。
金陵雜興二百首·其一三八
作者：蘇泂
朝代：宋

鍾山閣上看朝曦，玉作遥山碧四圍。
雲氣茫茫疑是水，人間無此米元暉。
金陵雜興二百首·其一三六
作者：蘇泂
朝代：宋

溪上鴛鴦避畫船，船中妓女列嬋娟。
使君愛日留連客，同醉江家舊宅邊。
金陵雜興二百首·其一三四
作者：蘇泂
朝代：宋

亭上施屏或可無，江山形勝恐難摹。
何當窮臘親來此，身作袁安卧雪圖。
金陵雜興二百首·其一九
作者：蘇泂
朝代：宋

去年夜半草軍書，今歲平安一事無。
且願吾皇千萬壽，早教車馬會東都。
金陵雜興二百首·其一九〇
作者：蘇泂
朝代：宋

旂幟精明皷角雄，江淮草木盡聞風。
面門神王鬚如戟，鼠子無輕怒我公。
金陵雜興二百首·其一九一
作者：蘇泂
朝代：宋

放散邊頭武定軍，賣刀買犢做農人。
向來憂國多浮議，誰省官家億萬緡。
金陵雜興二百首·其一九七
作者：蘇泂
朝代：宋

閲武堂前楊柳枝，如今是隔幾多時。
至尊屠肉潘妃酒，問著垂楊總不知。
金陵雜興二百首·其一九三
作者：蘇泂
朝代：宋

三月更當臨盡頭，昇元閣畔一閒遊。
偶因花會逢花面，半日僧房得少留。
金陵雜興二百首·其一九九
作者：蘇泂
朝代：宋

一門子孝更臣忠，廟食分明百世功。
任是清虛亡晉室，只留卞壼在江東。
金陵雜興二百首·其一九二
作者：蘇泂
朝代：宋

表裏江淮四十州，稍回饑盜事田疇。
得公數十分天下，庶矣斯民疾痛瘳。